**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 6 Ιουνίου 2022, ημέρα Δευτέρα και ώρα 12.10΄μ.μ., στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας-Μάνη Παπαδημητρίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Στη συνεδρίαση παρέστησαν η Υφυπουργός Μετανάστευσης και Ασύλου, κυρία Σοφία Βούλτεψη, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Μπακαδήμα Φωτεινή και Αδαμοπούλου Αγγελική.

### ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής): Κυρίες και κύριοι συνάδελφοι, κυρία Υπουργέ, καλησπέρα σας.

### Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

### Η επεξεργασία του νομοσχεδίου θα ολοκληρωθεί σε μία συνεδρίαση.

### Θα ξεκινήσουμε δίνοντας τον λόγο στον Εισηγητή της Πλειοψηφίας, τον συνάδελφο, κύριο Σάββα Χιονίδη.

### ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας): Κυρία Πρόεδρε, κυρίες και κύριοι συνάδελφοι, σήμερα, συζητούμε κάτι που για πολλούς ίσως, δεν θα έχει ενδιαφέρον διότι, δεν κάνει τομές. Στην πραγματικότητα, όμως, είναι τομή να προσπαθήσεις να κωδικοποιήσεις. Για πολλούς χαρακτηρίζεται «τομή», κάτι το οποίο έρχεται καινούργιο ή κάποια προσαρμογή.

###  Τομή για την Ελλάδα, όμως, είναι και μερικά πράγματα τα οποία είναι αυτονόητα. Αυτό που είναι τομή είναι το να αντιμετωπίζεις ολιστικά ένα ζήτημα, να αντιμετωπίζεις αυτή την μεγάλη «γάγγραινα» που όλοι συζητούμε, την πολυνομία σε διατάξεις οι οποίες είναι ατάκτως ερριμμένες και δεν είναι πολύ καλό για όλους μας, για τον πολίτη, αλλά και ακόμη και για τους νομικούς ή αυτούς που έχουν τα δικαιώματα, με βάση τους νόμους οι οποίοι έχουν ψηφιστεί, το να έχουν μία ξεκάθαρη εικόνα.

###  Στο μείζον κομμάτι που αφορά το Μεταναστευτικό, έχουν γίνει βήματα πολύ σημαντικά και βέβαια, πολύ σημαντικά βήματα όσον αφορά την προστασία των συνόρων μας και αυτό αποδείχθηκε στην πορεία διότι, αποκτά και η Ελλάδα θαλάσσια σύνορα και γι’ αυτό έγινε πολύ καλή δουλειά από τον κ. Πλακιωτάκη όσον αφορά την φύλαξη και το Υπουργείο Εθνικής Άμυνας. Γίνονται συστηματικά βήματα σε αυτή την κατεύθυνση, ώστε να μειωθούν οι ροές, τουλάχιστον, κατά 90%, όσον αφορά τη θαλάσσια πρόσβαση.

###  Το δεύτερο κομμάτι είναι τα χερσαία σύνορα. Επίσης, φυλάσσονται έντονα και αυτό αποδείχθηκε πολλές φορές με τη δουλειά που έγινε από τον τότε Υπουργό, τον κ. Χρυσοχοΐδη, όπως, επίσης, και το Υπουργείο Εθνικής Άμυνας. Αυτό σε συνδυασμό με το Υπουργείο Μεταναστευτικής Πολιτικής που έχει ξεκάθαρες θέσεις και απόψεις, οι οποίες έγιναν και νόμοι το 2019 και το 2021, που μας έδωσαν τη δυνατότητα να μπορέσουμε να λύσουμε θέματα τρέχοντα τα οποία υπήρχαν, τα οποία ταλαιπωρούσαν πάρα πολύ τον κόσμο και ιδιαίτερα τους πρόσφυγες οι οποίοι υφίσταντο μία ταλαιπωρία.

 Μιλάμε, λοιπόν, για τον ν.4636/2019 νωρίς νωρίς, μετά την ανάληψη της εξουσίας από τη σημερινή κυβέρνηση του Κυριάκου Μητσοτάκη και βέβαια νόμους, όπως ο ν.4825, οι οποίοι έλυσαν ζητήματα τα οποία βρήκαμε σε ένα πρωτόγνωρο γεγονός. Βέβαια και η προϋπάρχουσα κατάσταση, ο ν.4554/18, ο ν.4540/18 και βεβαίως άλλες διατάξεις που ήταν απαραίτητες, όπως το προεδρικό διάταγμα 80 του 2006.

Στη συγκεκριμένη περίπτωση έχουμε τη δημιουργία ενός κώδικα, δηλαδή μια βίβλος η οποία θα μας οδηγεί κατευθείαν στο να ξέρουμε τι είναι, δηλαδή, ξεκινώντας από την αρχή το τι σημαίνει κάθε όρος -γιατί όλοι δεν είναι τόσο ειδικοί- μέχρι την κωδικοποίηση και την αντιστοίχιση κάθε Οδηγίας της Ε.Ε., αλλά και κάθε παραγράφου των νόμων οι οποίοι ψηφίστηκαν σε ένα ενιαίο κείμενο. Άρα, λοιπόν, είναι μία καλή πρακτική, η οποία έχει πολύ ενδιαφέρον.

 Το συγκεκριμένο σχέδιο νόμου, δηλαδή ο κώδικας νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών, γίνεται σύμφωνα με τις παραγράφους 6 και 7 του άρθρου 76, του Συντάγματος. Θέλω να τονίσω, ότι αυτή η κωδικοποίηση συντάχθηκε από την κεντρική επιτροπή κωδικοποίησης κατά την παράγραφο 3, του άρθρου 66, του ν.4622/19.

Η υιοθέτηση του κώδικα κατέστη αναγκαία, καθώς το υφιστάμενο νομοθετικό πλαίσιο θεωρείται μεν πλήρες και ανταποκρίνεται στις ανάγκες πολιτών τρίτων χωρών που αιτούνται διεθνή προσωρινή προστασία, ωστόσο οι σχετικές διατάξεις όπως προείπα βρίσκονται διάσπαρτες σε διάφορα νομοθετικά κείμενα και είναι εύλογη απαίτηση η συγκέντρωση της νομοθεσίας σε αυτό το επικαιροποιημένο κείμενο. Όπως, επίσης, προανέφερα, επικαιροποιούνται όροι και ονομασίες υπουργείων, προκειμένου να ανταποκρίνονται στα σημερινά δεδομένα.

 Με το συγκεκριμένο κώδικα, τον οποίο συζητούμε σήμερα κυρίες και κύριοι συνάδελφοι, επιτυγχάνεται η συγκέντρωση και συστηματοποίηση όλων των συναφών διατάξεων για την υποδοχή, απονομή διεθνούς προστασίας και παροχή προσωρινής προστασίας, γεγονός που συμβάλλει στην ευχερέστερη κατανόηση του σχετικού νομοθετικού πλαισίου από κάθε ενδιαφερόμενο, στην κατοχύρωση και ενίσχυση δικαιωμάτων, αλλά και στη διευκόλυνση των αρμοδίων υπηρεσιών του Υπουργείου Μετανάστευσης και Ασύλου.

Δεύτερον, οι στοχευμένες παρεμβάσεις που επικαιροποιούν το θεσμικό πλαίσιο σε κρίσιμης σημασίας ζητήματα, όπως η συγκέντρωση αρμοδιοτήτων για την προστασία και εκπροσώπηση ασυνόδευτων ανηλίκων στην αρμόδια υπηρεσία του Υπουργείου, ενοποίηση ευρετηρίου των ορισμών που είπα ευθύς εξαρχής, προς διευκόλυνση του κάθε χρήστη. Και από κει και πέρα, σύμφωνα με τον πρόσφατο οργανισμό του Υπουργείου Μετανάστευσης και Ασύλου, προεδρικό διάταγμα 106, του 2020, απαλοιφή δικονομικών διατάξεων που αφορούσαν τη λειτουργία της αρχής προσφυγών και τέλος σε επικαιροποίηση με βάση την ισχύουσα νομοθεσία όλων των παραπομπών σε εμπλεκόμενους οργανισμούς φορείς και υπηρεσίες.

 Η κωδικοποίηση της νομοθεσίας δημιουργεί την απαιτούμενη ασφάλεια δικαίου και την ταχύτητα στην έρευνα για τον εφαρμοστή και τον ερευνητή του δικαίου.

Επιπλέον, αποτελεί χρήσιμο εργαλείο για μελλοντική ενδεχόμενη τροποποίηση του κώδικα, ενόψει μάλιστα και της εν εξελίξει διαπραγμάτευσης για το νέο σύμφωνο για τη μετανάστευση και το άσυλο στην Ε.Ε.. Γίνεται ήδη κουβέντα, οπότε θα έχουμε τη δυνατότητα εκεί να κάνουμε την ανάλογη τροποποίηση, ώστε να συνεχίσει αυτός ο κώδικας να αποτελεί μία βίβλο.

 Πιο αναλυτικά, αποτελείται από δύο άρθρα. Από τα άρθρα 1 έως 146 του ανωτέρου Κώδικα με διάφορα κεφάλαια, στα οποία δεν θα ήθελα να υπεισέλθω, επικαιροποιείται και συστηματοποιείται σε ενιαίο κείμενο η νομοθεσία αναφορικά με τις απαιτήσεις για απονομή σε πολίτες τρίτων χωρών και ανιθαγενείς διεθνούς προστασίας. Εννοώ, δηλαδή καθεστώς πρόσφυγα, καθεστώς επικουρικής προστασίας, χορήγησης άδειας παραμονής, πρόσβαση στην εκπαίδευση, ιατρική περίθαλψη, την απασχόληση και άλλα.

Επίσης, απαιτήσεις για την υποδομή αιτούντων διεθνή προστασία, γενικές διατάξεις για τις διαδικασίες υποδοχής και ταυτοποίησης, καταγραφή και ιατρικός έλεγχος αιτούντων, γενικοί κανόνες για τις υλικές συνθήκες υποδοχής, ιατροφαρμακευτική περίθαλψη, διατάξεις σχετικά με τα ευάλωτα πρόσωπα και αξιολόγηση των ειδικών αναγκών υποδοχής τους και άλλες.

 Τρίτο, οι διαδικασίες για τη χορήγηση ή ανάκληση του καθεστώτος διεθνούς προστασίας, καθώς και της δικαστικής τους προστασίας, αίτηση διεθνούς προστασίας, ενημέρωση για παροχή συμβουλών σε κέντρα κράτησης και σημεία εισόδου, προϋποθέσεις για την εξέταση αιτήσεων, αιτήσεις ασυνόδευτων ανηλίκων, διαδικασίες στα σύνορα, ανακλήσεις και προσφυγές.

Τελευταίο, παροχή προσωρινής προστασίας επί μαζικής εισροής, που είναι ένα κρίσιμο ζήτημα και πολύ σημερινό, εκτοπισθέντων αλλοδαπών, διάρκεια και εφαρμογή της προσωρινής προστασίας, δικαιώματα δικαιούχων, πρόσβαση στη διαδικασία ασύλου, επαναπατρισμός και μέτρα μετά τη λήξη της προσωρινής προστασίας.

Τέλος, στα άρθρα 147 και 148 παρατίθενται τελικές διατάξεις, η μεταβατική ισχύς κάποιων διατάξεων και οι καταργούμενες διατάξεις, όπως προανέφερα νωρίτερα.

Επίσης, είναι πολύ χρήσιμο το παράρτημα με τους πίνακες κωδικοποιημένων διατάξεων το οποίο έχει αυστηρή αντιστοίχιση, που αναφέρεται το κάθε κομμάτι αυτού του συγκεκριμένου νόμου που κωδικοποιεί την υφιστάμενη, ήδη, νομοθεσία εν τοις πράγμασι και πιστεύουμε ότι θα αποτελέσει ένα πολύ χρήσιμο εργαλείο, όπως είπαμε και για το χρήστη, ιδιαίτερα για να δώσει δικαιώματα στον καθένα, είτε από τη μία πλευρά, είτε από την άλλη να έχει άμεση και ξεκάθαρη άποψη για κάθε ζήτημα.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσουμε δίνοντας τον λόγο στον Εισηγητή της Μειοψηφίας, τον κύριο Γεώργιο Ψυχογιό.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Κυρία Υπουργέ, κυρίες και κύριοι συνάδελφοι, είμαστε μπροστά σε μία κωδικοποίηση υφιστάμενων διατάξεων, κάτι το οποίο δεν μας φέρνει επί της αρχής απέναντι, καθώς η αντίληψη αυτή και η πράξη αυτή, η κωδικοποίηση δηλαδή νομοθετικών διατάξεων, στην ουσία ενισχύει τη δουλειά και των δικαστών και των δικηγόρων και των πολιτών τρίτων χωρών ή ημεδαπών, αλλά και υπαλλήλων των υπηρεσιών και των διευθύνσεων που θα κληθούν να τις εφαρμόσουν.

Βέβαια, στο παρόν υπάρχουν ατέλειες, υπάρχουν επικαλύψεις, υπάρχουν λάθη με σημαντικότερο σημείο και πρέπει να το δείτε αυτό, κυρία Υπουργέ, ότι υπάρχουν τρεις διαφορετικές διατυπώσεις για τις περιπτώσεις της ευαλωτότητας, στο άρθρο 1, στο άρθρο 67 και στο άρθρο 92.

 Μετά, λοιπόν, την κατάργηση του μετατραυματικού στρες με το πρώτο νομοσχέδιο σας, αν ισχύει αυτό και είναι διαφορετική διατύπωση για τους συγγενείς θυμάτων ναυαγίων, έχουμε πρόβλημα και με αυτό, σαν λόγο ευαλωτότητας. Άρα, πρέπει να το δείτε για να είναι το ίδιο σε όλες τις διατάξεις.

Από κει και πέρα, μέσα σε τρία χρόνια, έχετε φέρει τρία νομοθετήματα για ζητήματα υποδοχής και ασύλου, αφήνοντας διατάξεις που θα έπρεπε να έχουν καταργηθεί, όπως γίνεται και τώρα βέβαια και προσπαθείτε με τις καταργούμενες διατάξεις του παρόντος και με τη λογική ότι με το παρόν καταργούνται όλα τα υπόλοιπα, να τελειώσετε με την νομοτεχνική παρέμβαση αυτή. Άρα, υπάρχει θέμα και εδώ και ως προς αυτές που δεν έχουν καταργηθεί και έπρεπε να καταργηθούν και ως προς αυτές που το κείμενο το ίδιο λέει ότι: «Και μετά το παρόν καταργούνται όλες οι υπόλοιπες», αλλά δεν λέει ποιες ακριβώς συγκεκριμένα είναι, για να μπορούμε να τις εντάξουμε και να τις εντοπίσουμε ακριβώς.

Άρα υπάρχει και ένα θέμα νομοτεχνικό και σίγουρα αυτό δεν αποτελεί ένδειξη αριστείας στη νομοτεχνική και νομοθετική πράξη και όπου υπάρχουν ζητήματα και παρακαλώ να τα δείτε μέχρι αύριο.

 Βέβαια, δεν είναι μόνο το επί της αρχής, δηλαδή, το ζήτημα του αν κάτι περιλαμβάνεται ή όχι σωστά ή αν έγινε τέλεια η κωδικοποίηση ή αν έχουν αφαιρεθεί διατάξεις ή εάν υπάρχουν διαφορετικοί ορισμοί στα άρθρα. Είναι και το ζήτημα της ουσίας, δηλαδή, αυτών που προβλέπουν οι διατάξεις αυτές μέσα στα τρία τελευταία χρόνια που επενδύουν στην ουσία σε ένα δόγμα ενεργητικής και παθητικής αποτροπής, όπως λέμε εμείς. Καλλιεργούν το έδαφος για παραβιάσεις του Διεθνούς Δικαίου, ακόμα και αλλοιώνοντας το πνεύμα οδηγιών που παρότι τις ενσωματώνουν, έρχονται αργότερα να τις τορπιλίσουν.

Είχατε φτιάξει ένα σχέδιο όταν αναλάβατε στο οποίο δεν περιλαμβανόταν το Υπουργείο Μεταναστευτικής Πολιτικής. Το καταργήσατε, ήρθατε μετά να το επανασυστήσατε καταλαβαίνοντας τη σημασία του.

Άκουσα το συνάδελφο να λέει για θαλάσσια σύνορα. Νομίζω πρέπει να σταματήσει αυτό, είναι ντροπή πλέον, να λέμε ότι δεν φυλάσσονταν τα σύνορα επί κυβέρνησης ΣΥΡΙΖΑ από τους λιμενικούς μας και ότι φυλάσσονται τώρα. Αν εννοεί κάτι άλλο ως προς τις πρακτικές να μας το πει ευθέως τι εννοεί, αλλά πάντοτε φυλάσσονταν με βάση το Διεθνές Δίκαιο και το Δίκαιο της Θάλασσας.

 Λέει ότι έχει πέσει αυλαία, ο κ. Μηταράκης, στο προσφυγικό - μεταναστευτικό. Ότι τελειώσαμε με ένα παγκόσμιο θέμα δυναμικό, δύσκολο, πολυσύνθετο, με πολέμους, όπως με τον πιο τραγικό τρόπο με την εισβολή στην Ουκρανία, με συρράξεις, με εμφυλίους, με κλιματική κρίση, με επισιτιστική κρίση, με ανισότητες. Αυτό προπαγανδίζετε, διότι δεν εμφανίζεται πουθενά ούτε στα μέσα, ούτε στη δημόσια συζήτηση. Έχει εξαφανιστεί το προσφυγικό μεταναστευτικό και όχι επειδή δεν υπάρχει. Το πεδίο υπάρχει, άλλο αν έχουν μειωθεί οι ροές. Οι ανάγκες και τα προβλήματα υπάρχουν.

Ο Πρωθυπουργός, αλλά και ο κ. Δένδιας, διαρκώς επικαλούνται το Διεθνές Δίκαιο και καλά κάνουν στις συζητήσεις που γίνονται εκτός της χώρας. Όμως, το Διεθνές Δίκαιο πρέπει να εφαρμόζεται και στην πράξη και μέσα από την κωδικοποίηση αυτή, όπως είπα και πριν, υπάρχουν συγκεκριμένες διατάξεις οι οποίες ή αντιβαίνουν ή είναι στα όρια ή αλλοιώνουν τις ευρωπαϊκές οδηγίες και το Διεθνές Δίκαιο.

 Το τελευταίο διάστημα έχουμε γίνει μάρτυρες διώξεων ακόμα και δικηγόρων, δημοσιογράφων, αυτοδιοικητικών, βουλευτών και δικών μας βουλευτών, σε σχέση με το προσφυγικό – μεταναστευτικό. Έχουμε δει τη χώρα να κατρακυλάει σε θέσεις στην ελευθερία του τύπου. Πώς αυτό συμβιβάζεται με το Διεθνές Δίκαιο;

 Η Ευρώπη έχει και αυτή τις ευθύνες της, δεν το συζητάμε. Έρχεται η κυρία Γιόχανσον και λέει για ανεξάρτητο παρατηρητήριο για τις συνοριακές διαδικασίες και τις παράνομες επαναπροωθήσεις. Δεν το κάνουμε. Το Συμβούλιο της Ευρώπης μιλάει για την διοικητική κράτηση ως έσχατο μέτρο και εμείς την έχουμε κάνει κανόνα μέχρι και 36 μήνες και είναι μέσα στις διατάξεις αυτές που κωδικοποιούμε σήμερα.

Υπάρχουν αποφάσεις, σύμφωνα με έγκυρες πληροφορίες, του Ευρωπαϊκού Δικαστηρίου στα σύνορα και στον Έβρο όπου δεν εφαρμόζονται σε ανθρώπους οι οποίοι βρίσκονται για μέρες σε νησίδες. Αποφάσεις ασφαλιστικών μέτρων του Ευρωπαϊκού Δικαστηρίου Δικαιωμάτων του Ανθρώπου που δεν εφαρμόζονται, σύμφωνα με έγκυρες πληροφορίες, επαναλαμβάνω.

Διατάξεις του παρόντος, οι οποίες περιλαμβάνουν την ασφαλή τρίτη χώρα, δηλαδή, επικυρώνουν την Κ.Υ.Α., η οποία θεωρεί την Τουρκία ασφαλή τρίτη χώρα, ακόμα και για τους Αφγανούς, αλλά και για άλλες εθνικότητες που είναι καταφανώς πρόσφυγες. Και βέβαια μια διαδικασία που δεν μπαίνει στην εξατομικευμένη κρίση αλλά τις απορρίπτει «a priori», πράγμα το οποίο δημιουργεί και αποθήκη ψυχών στη χώρα, γιατί αυτοί δεν μπορούν να πάνε ούτε μπροστά ούτε πίσω.

Παρεμπιπτόντως, επειδή είναι εδώ Αφγανές βουλεύτριες και δικαστές, έχουμε ζητήσει σαν κοινοβουλευτική ομάδα να έρθουν και στη Βουλή, παρά το γεγονός ότι αυτό αποτελεί μια υποκρισία. Καλώς σώζουμε αυτές τις γυναίκες και είμαστε και εμείς μαζί σ΄αυτό, αλλά όταν απορρίπτονται άλλοι εκατοντάδες ή χιλιάδες που πρέπει να εξεταστεί το άσυλό τους στην πράξη ή ότι ακόμα η χώρα δεν έχει αναστείλει τις επιστροφές στο Αφγανιστάν ή έδινε χρήματα στους Ταλιμπάν για να κάνουν προπαγάνδα να μην φτάσουν στην Ευρώπη αυτοί οι οποίοι διώκονται εκεί. Παρ΄ όλα αυτά, θέλουμε και εσείς να το στηρίξετε να έρθουν οι βουλεύτριες και οι δικαστές στη Βουλή, να τις δούμε, να μιλήσουμε και να τις στηρίξουμε.

Άρα, λοιπόν, υπάρχουν συγκεκριμένα ζητήματα που έχουν να κάνουν με την ανθρώπινη ζωή και αξιοπρέπεια, έχουν να κάνουν με την εικόνα της χώρας και που με την κυβέρνηση του ΣΥΡΙΖΑ, κυρίως στα θέματα των δικαιωμάτων, των ελευθεριών, αλλά και των διεθνών υποχρεώσεων της χώρας, είχαμε κάνει πολλά βήματα μπροστά και με νομοσχέδια και με πρακτικές. Δεν έγιναν όλα τέλεια, έγιναν και λάθη, προφανώς υπήρχαν δυσκολίες, αλλά είχαμε προχωρήσει πολύ μπροστά και προωθητικά σε πολλά ζητήματα νομοθετικά και όχι μόνο.

Βέβαια, αποτελεί και ένα όπλο στη φαρέτρα της χώρας το Διεθνές Δίκαιο απέναντι και σε επιδιώξεις ή σε παραβιάσεις που γίνονται από άλλους απέναντί μας. Άρα, όλο αυτό το πλαίσιο θα έπρεπε να το θωρακίζουμε και όχι να το τορπιλίζουμε με κωδικοποιήσεις και με διατάξεις που πολλές από αυτές, όχι όλες, μέσα σε αυτό το νόμο υλοποιούνται.

 Στην ευρωπαϊκή και διεθνή διάσταση έχουμε την απαξίωση, δυστυχώς, της συνεργασίας, η οποία είχε ξεκινήσει με τoυς «MED5», δηλαδή, τις χώρες του ευρωπαϊκού Νότου. Αντ’ αυτού, έχουν υπογραφεί επιστολών με την Αυστρία και οι χώρες του Visegrad, πώς θα κάνουν αποτροπή στα σύνορα και όχι κατανομή του βάρους σε όλους. Συνεχίζουν αυτή την πρακτική οι χώρες του Visegrad. Δεν ζητάμε, όπως πρέπει και μετ’ επιτάσεως και με κάθε μέσο που διαθέτουμε στο νέο Σύμφωνο Μετανάστευσης, τον σταθερό μηχανισμό των αιτούντων άσυλο σε όλα τα κράτη-μέλη.

Από εκεί και πέρα, παρότι τελειώσει το προσφυγικό - μεταναστευτικό, σύμφωνα με τη δική σας ρητορική, έχουμε υπερδομές χιλιάδων ψυχών, με εκατοντάδες εκατομμύρια ευρώ στα νησιά, που θα εξελιχθούν σε αποθήκες και φυλακές ανθρώπων και στον Έβρο. Δείχνει ότι, δυστυχώς, είμαστε πρόθυμοι, όπως και σε άλλα ζητήματα της εξωτερικής πολιτικής, να υλοποιήσουμε πολιτικές, οι οποίες θα έπρεπε να υλοποιούνται από τους άλλους, αυτούς που πρέπει να συμβάλουν.

Πρέπει να εφαρμόζουν μία από τις βασικές αρχές της Ευρώπης, την Αρχή της Αλληλεγγύης, γιατί αυτό θα ήταν από τη χώρα μας και την κυβέρνηση μια πραγματική αλληλεγγύη στους πρόσφυγες, στις τοπικές κοινωνίες των νησιών και όχι μόνο, που έδειξαν τεράστια αλληλεγγύη τα προηγούμενα χρόνια, αλλά και στη χώρα και στα κράτη πρώτης υποδοχής. Αντί γι’ αυτό, δεχόμαστε το ρόλο της ασπίδας της Ευρώπης.

Παίρνουμε χρηματοδοτήσεις, οι οποίες είναι στη λογική να μείνουν όλοι ή περισσότεροι εδώ και να μη φτάσουν στη Βόρεια Ευρώπη. Να κάνουν παράνομες πρακτικές, σύμφωνα με τις καταγγελίες, με τη FRONTEX και τον κ. Λεζερί, που τιμήθηκε, αν είναι δυνατόν, από τον κ. Μηταράκη, πριν από κάποιους μήνες. Αυτό είχε ως αποτέλεσμα, όχι μόνο την παραβίαση δικαιωμάτων, αλλά και να εγκλωβίζονται και να εγκλωβιστούν οι άνθρωποι εδώ, χωρίς να αναλαμβάνει η Ευρώπη την ευθύνη της.

Όσον αφορά την ένταξη αναφέρεται σε όλα αυτά, τα οποία έχουμε ως τώρα συζητήσει στο Εθνικό Σχέδιο για την Ένταξη των Μεταναστών, το οποίο είναι και της δικής σας αρμοδιότητας και που δεν έχει, όπως έχουμε επισημάνει, τις στοχευμένες δράσεις, τα εργαλεία που χρειάζεται για να έχει αποτέλεσμα. Περιλαμβάνει περιορισμένο αριθμό συμμετεχόντων και ωφελούμενων εκτός των μεταναστών και εκτός ενός μεγάλου κομματιού των αιτούντων άσυλο. Μόνο αυτούς καλύπτει σε προενταξιακό στάδιο.

Από εκεί και πέρα, συνιστά κυρίως μια στρατηγική αφομοίωσης, δεν συνεχίζει τα βήματα της εθνικής στρατηγικής για την ένταξη που είχαμε κάνει εμείς, που έχει αλληλεπίδραση με τις τοπικές κοινωνίες, με τους δήμους, με ευρωπαϊκά προγράμματα και με καλές πρακτικές. Αυτό δεν έχει καλή επίπτωση ούτε για τους ανθρώπους που είναι εδώ ούτε για τη χώρα την ίδια, η οποία έχει πολλά να κερδίσει.

Έχετε μεταφέρει και μεταφέρετε τις δομές εκτός αστικών ιστών, με χαρακτηριστικό παράδειγμα αυτό του Ελαιώνα, το οποίο ετοιμάζεστε να κλείσετε χωρίς σχέδιο, όπου από Κέντρο Ένταξης, πλέον, αναμένεται να κλείσει άμεσα και βέβαια το ζήτημα της ιθαγένειας, το οποίο δεν είναι του Υπουργείου σας. Υπάρχουν, όμως, άνθρωποι που βρίσκονται στη χώρα 20 και 30 χρόνια, οι οποίοι έχουν ενταχθεί πλήρως και αντί να έχουν δικαιώματα και υποχρεώσεις και να θέλουμε και εμείς να τους δώσουμε την ιθαγένεια για να ενταχθούν πλήρως, λόγω του εισοδηματικού «κόφτη» που είναι εξαιρετικά άδικος και δεν το πιάνει το 50% των Ελλήνων, λόγω των πολύ δύσκολων θεμάτων που μπαίνουν στις εξετάσεις, κόβεται το 90%. Αυτό είναι άδικο.

Νομίζω ότι πρέπει να κατανοήσουμε και να αντιληφθούμε ότι το προσφυγικό - μεταναστευτικό, τελικά, πέρα από μία ξεκάθαρη, διαχωριστική πολιτική γραμμή μεταξύ των πολιτικών δυνάμεων, αποτελεί και ένα πεδίο το οποίο εκτός από ανθρωπισμό, που είναι το πρώτο, απαιτεί συγκεκριμένο σχέδιο και στρατηγική. Απαιτεί προσωπικό, που εσείς τους συμβασιούχους ή τα προγράμματα του ΟΑΕΔ τα καταργήσατε, δίνοντάς τα σε συνεργεία εργολάβων, με πολύ χειρότερες υπηρεσίες το προηγούμενο διάστημα.

 Θέλει τήρηση συνταγματικών και διεθνών κανόνων, θέλει διεκδίκηση δυναμική σε κάθε επίπεδο, θέλει να εφαρμόσουμε τις γραμμές του Συμφώνου του ΟΗΕ στο Μαρακές, που και εγώ είχα συμμετάσχει τότε με την κοινοβουλευτική ομάδα του ΣΥΡΙΖΑ για νόμιμες και ασφαλείς διόδους, για υποχρεωτική αλληλεγγύη, για μετεγκαταστάσεις, για κοινές πολιτικές στο άσυλο και την υποδοχή.

Αυτό στην ουσία θα χτυπήσει, αυτό που πράγματι κάνει ο Ερντογάν, που εργαλειοποιεί το προσφυγικό-μεταναστευτικό και τους κατατρεγμένους ανθρώπους, που προφανώς πρέπει να απαντάτε, όταν γίνεται μαζικά και σκόπιμα, αλλά πάντοτε στα όρια του Διεθνούς και Ευρωπαϊκού Δικαίου, αλλά ο μόνος τρόπος να λυθεί είναι να υπάρξουν τέτοιες μακροπρόθεσμες συμφωνίες συλλογικές και να μη γίνεται το ζήτημα διμερές, μόνο τότε θα μπορέσει να χάσει αυτό το εργαλείο.

Κυρίες και κύριοι συνάδελφοι, δυστυχώς η Κυβέρνηση συνεχίζει - επειδή είπε και ο συνάδελφος για βίβλο - εγώ θα έλεγα ότι αυτή η κωδικοποίηση στην πλειοψηφία των διατάξεων είναι η «μαύρη βίβλος» των τριών χρόνων της Νέας Δημοκρατίας στο προσφυγικό –μεταναστευτικό. Δημιουργεί εντυπώσεις, κάνει επικοινωνία με το ζήτημα αυτό. Απευθύνεται σε ένα ακροατήριο όχι φιλελεύθερο, όπως θέλει να λέει, αλλά σ’ ένα δεξιό, ακροδεξιό, συντηρητικό ακροατήριο, καθιστά ανθρώπους αόρατους σε γκρίζες ζώνες που δεν μπορούν να διαβιώσουν αξιοπρεπώς και αυτό καλλιεργεί και το ρατσισμό, και τον κοινωνικό αυτοματισμό. Αλλά πέρα απ’ αυτά, κάνει και απευθείας αναθέσεις εκατομμυρίων σε δομές, χρηματοδοτήσεις για τεχνικές συμβουλές 6 εκατομμυρίων, στρατιές μετακλητών στο Υπουργείο, μεταξύ των οποίων και θέσεις ευθύνης διευθυντών, όπως στην Τεχνική Υπηρεσία και ΜΚΟ, τις οποίες λέτε ότι χτυπάτε, που αναλαμβάνουν σε μια νύχτα το «Εστία» για εκατομμύρια ευρώ.

 Η εικόνα της χώρας έχει πρόβλημα με αυτό, θα τα πληρώσουμε αυτά δυστυχώς και σαν χώρα, όχι μόνο σε επίπεδο εντυπώσεων και εικόνας, αλλά και σαν πρόστιμα και οι πολίτες, γι’ αυτό, σας καλούμε και να αλλάξετε πολιτική και να σεβαστείτε τα αυτονόητα και τα βασικά που δεσμεύουν τη χώρα. Κυρίως, όμως, καλούμε τους πολίτες, οι οποίοι δεν είναι απαραίτητα ΣΥΡΙΖΑ ή Αριστεροί, είναι προοδευτικοί, είναι δημοκράτες, έχουν την κοινή λογική, σέβονται τη λειτουργία και την εφαρμογή του νόμου για όλους, τις αρχές και τις αξίες ανθρωπιάς και αλληλεγγύης και αυτούς που θέλουν πραγματικό σχέδιο για το προσφυγικό –μεταναστευτικό, που μπορεί, εκτός από το κεφάλι ψηλά που πρέπει να έχει χώρα, να έχει και συγκεκριμένη δυναμική και συγκεκριμένα οφέλη, όταν το χειριστούμε σωστά για την τοπική κοινωνία, να συστρατευθούμε σ’ ένα μέτωπο και σ’ ένα πεδίο, το οποίο θα είναι και στον δρόμο και στη Βουλή, για να μπορέσουμε να υπερασπιστούμε αυτά τα βασικά δικαιώματα.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Ψυχογιέ, παρακαλώ να πείτε τη θέση σας επί του νομοσχεδίου.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Θα επιφυλαχθούμε για αύριο, αν και νομίζω ότι ήταν προφανές από την εισήγηση το τι θα κάνουμε, αλλά θα επιφυλαχθούμε τυπικά για αύριο.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Το λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κυρία Πρόεδρε, θα σας πω εξ αρχής ότι επιφυλασσόμαστε.

Ένας κώδικας είναι ένα νομοθέτημα που προορίζεται να αντέξει στο χρόνο, σ’ αυτό συμφωνούμε όλοι νομίζω, αλλά με αυτό το νομοθέτημα, αυτή η αρχή αναιρείται δύο φορές.

Το πρώτο αφορά ότι η προηγούμενη κωδικοποίηση δεν έχει συμπληρώσει καν τρία χρόνια, έγινε το 2019, ήταν ένα από τα πρώτα νομοθετήματα της παρούσας Κυβέρνησης. Το δεύτερο είναι ότι στην Έκθεση Συνεπειών της ρύθμισης αναφέρεται ότι θα υπάρξει και νέα τροποποίηση του Κώδικα, εν όψει και της εν εξελίξει διαπραγμάτευσης για το νέο Σύμφωνο.

Είναι ένας Κώδικας, λοιπόν, ο οποίος έρχεται πάρα πολύ σύντομα σε σχέση με τον προηγούμενο και είναι ένας Κώδικας, ο οποίος, πράγμα εντελώς ασυνήθιστο, προαναγγέλλει ο ίδιος την επικείμενη κατάργησή του. Όλα αυτά δεν συμβάλλουν στην ασφάλεια δικαίου.

Υπάρχουν, όμως, και προβλήματα ουσίας. Ένας Κώδικας έχει εξ ορισμού τον σκοπό να κωδικοποιεί όλη τη σχετική νομοθετική ύλη που υπάρχει τη στιγμή που κατατίθεται. Από την άλλη πλευρά, οφείλει να μην εισάγει νέες διατάξεις, γιατί αν ένας κώδικας εισάγει νέες διατάξεις τότε καταστρατηγεί τη νομοθετική διαδικασία περί Κωδίκων, η οποία προβλέπει προηγούμενη διαβούλευση, περισσότερες επιτροπές, πιο διεξοδική συζήτηση κλπ.

Εδώ έχουμε όμως, μία σοβαρή τροποποίηση του ισχύοντος πλαισίου, στη περίπτωση της επιτροπείας ασυνόδευτων ανηλίκων στο άρθρο 65, του νομοσχεδίου όπου, ορίζεται νέα αρμόδια αρχή, η Ειδική Γραμματεία Προστασίας Ασυνόδευτων Ανηλίκων του Υπουργείου, αντί της Διεύθυνσης Προστασίας παιδιού και οικογένειας του, Υπουργείου Εργασίας που ήταν μέχρι τώρα, αρμόδιο σε συνεργασία, με το Εθνικό Κέντρο Κοινωνικής Αλληλεγγύης.

Η ανάγκη για την κωδικοποίηση βεβαίως, έχει προκύψει μετά από τις αλλεπάλληλες τροποποιήσεις του νόμου του 2019, δηλαδή ενός νομοθετήματος που, επαναλαμβάνω, της παρούσας Κυβέρνησης.

Μετράμε ήδη έξι νομοθετήματα που, ακολούθησαν και πάνω από 100 τροποποιήσεις, του νόμου του 2019 και άλλα άρθρα που θεσπίστηκαν αυτοτελώς σε άλλα νομοθετήματα τα οποία, σήμερα ενσωματώνονται στο παρόν.

Θα επισημάνω κάποιες, πιστεύω ελλείψεις, ανακολουθίες και αστοχίες που παρατηρούμε και αφορούν κυρίως, την Κωδικοποίηση του Προεδρικού Διατάγματος 80, του 2006, για την προσωρινή προστασία λόγω μαζικής εισροής εκτοπισθέντων. Η ποιότητα και το περιεχόμενο αυτών, των διατάξεων δοκιμάζεται άμεσα, στο πεδίο αφού εφαρμόζεται στη συγκεκριμένη περίπτωση στο πληθυσμό των εκτοπισμένων Ουκρανών που βρίσκονται ήδη στη χώρα μας.

Από τα στοιχεία του Υπουργείου για τον μήνα Απρίλιο, πληροφορούμαστε ότι διαβιώνουν στη χώρα μας 8.800 Ουκρανοί, με καθεστώς προσωρινής προστασίας και μόλις 302, από αυτούς διαβιούν σε Δομές. Η Κωδικοποίηση του Προεδρικού Διατάγματος 80 του 2006, έχει γίνει με βιασύνη, παρότι υπήρξε αρκετός χρόνος για την προηγούμενη αναμόρφωση των διατάξεων.

Το εν λόγω Προεδρικό Διάταγμα ενσωματώνει κοινοτική οδηγία του 2001. Είναι προϊόν, λοιπόν, μιας άλλης ιστορικής περιόδου- έχουν παρέλθει 20 χρόνια- σε σχέση με την υποδοχή προσφύγων, ενώ υπάρχουν και σημεία και μη καλής ενσωμάτωση της Οδηγίας στο Προεδρικό Διάταγμα.

 Στο άρθρο 128, του νομοσχεδίου επαναλαμβάνεται ότι, η διάταξη του Προεδρικού Διατάγματος που περιορίζει το δικαίωμα εργασίας του δικαιούχου προσωρινής προστασίας μόνο στο νομό όπου καθορίστηκε η διαμονή του. Αυτή η ρύθμιση δεν υπάρχει, στην Οδηγία και φυσικά δεν ισχύει κάτι αντίστοιχο για τους αιτούντες άσυλο που προβλέπεται στο άρθρο 57, του νομοσχεδίου. Όπως είπαμε, η οδηγία θεσπίστηκε το 2001 και έχουν αλλάξει πάρα πολλά από τότε. Εάν τη διατρέξει κανείς, βλέπει στο άρθρο 3 στη παράγραφο 4 ότι, υπάρχει μια σχετικά περιοριστική απαρίθμηση των ευάλωτων ομάδων, για τις οποίες τα μέτρα θα πρέπει να εφαρμόζονται κατά προτεραιότητα.

Για παράδειγμα, λείπει εντελώς, η αναφορά σε μονογονεϊκές οικογένειες, αλλά και κάποια πρόβλεψη για θύματα trafficking.

 Στο άρθρο 1, του νομοσχεδίου, υπάρχει ορισμός των ευάλωτων ομάδων που διατρέχει όλο το νομοθέτημα, όμως στην περίπτωση της προσωρινής προστασίας ξαφνικά, στο άρθρο 129, έρχεται ένας δεύτερος ορισμός, με παραπλήσια ορολογία, αναφέρεται σε άτομα με ιδιαίτερες ανάγκες και περιοριστικό περιεχόμενο. Κάτι αντίστοιχο ισχύει με τα μέλη οικογένειας, όπου στην περίπτωση της προσωρινής προστασίας λείπει εντελώς, ο σύντροφος εκτός γάμου, άρθρο 131, ενώ υπάρχει στον αντίστοιχο ορισμό του άρθρου 1, που διατρέχει όλο το νομοσχέδιο.

Παρατηρείται, επίσης, μια ανακολουθία που αφορά το περιεχόμενο των διατάξεων της προσωρινής προστασίας, σε σχέση με τις διατάξεις του ασύλου. Στην περίπτωση του ασύλου, η Επιτροπή επέλεξε να μην συμπεριλάβει στον Κώδικα διατάξεις περί, επιστροφής οικειοθελούς ή μη, ενώ στην περίπτωση της προσωρινής προστασίας, άρθρα 138 και 139, υπάρχουν διατάξεις για εκούσιο και αναγκαστικό επαναπατρισμό.

Δεν είναι σαφές μάλιστα ποιοι, είναι οι μηχανισμοί που εφαρμόζουν τον αναγκαστικό επαναπατρισμό, μιας και ο όρος δεν χρησιμοποιείται εδώ και πολλά χρόνια. Για την περίπτωση των δικαιούχων προσωρινής προστασίας αναφέρονται οι πηγές χρηματοδότησης. Αυτό όμως δεν ισχύει για το υπόλοιπο νομοθέτημα.

Όλα αυτά τα λέμε γιατί πρέπει να τα δούμε πιο προσεκτικά, εφόσον πρόκειται για κωδικοποίηση.

Στον Κώδικα έχουν, επίσης, προστεθεί άρθρα που βρίσκονται διάσπαρτα σε διάφορα νομοθετήματα, όπως για παράδειγμα το άρθρο 78 που προστίθεται με το άρθρο 58, του ν.4686, για σύσταση μητρώου ελληνικών και ξένων μη κυβερνητικών οργανώσεων. Την ίδια στιγμή, όμως, λείπουν από τον κώδικα κάποιες νομοθετικές εμπνεύσεις, όπως το άρθρο 191, του ν. 4662, για τη σύσταση μητρώου μελών μη κυβερνητικών οργανώσεων, το οποίο είχατε φέρει τότε -το θυμάμαι- με μια τροπολογία της τελευταίας στιγμής.

Τι σκοπεύετε να κάνετε με αυτό; Ήδη τότε είχαμε πει ότι το να φτιάχνεις μητρώο για τα μέλη μη κυβερνητικών οργανώσεων, όταν υπάρχουν και μη κυβερνητικές οργανώσεις, λόγου χάρη ο Ερυθρός Σταυρός, με χιλιάδες μέλη που θα πρέπει να παρακολουθείς ποια μπαίνουν, ποια βγαίνουν, ποια πεθαίνουν, εάν ακριβώς τηρούν αυτή την προϋπόθεση ενημέρωσης του μητρώου οι μη κυβερνητικές οργανώσεις, το θεωρούσαμε ήδη από τότε κάπως ουτοπικό. Ήρθε εκ των υστέρων το μητρώο των οργανώσεων. Αυτό ναι.

Δεν μου είναι, επίσης, σαφής ο λόγος, για τον οποίο η σύνθεση των επιτροπών προσφυγών και η λειτουργία τους κρίθηκε ότι δεν αποτελούν αντικείμενο του παρόντος Κώδικα. Αυτό θα ήθελα να μας το εξηγήσετε, γιατί τυχόν επικείμενες νομοθετικές πρωτοβουλίες που θα παρεμβαίνουν για άλλη μια φορά στο κρίσιμο ζήτημα του δεύτερου βαθμού εξέτασης των αιτήσεων ασύλου, δεν μπορεί να συμβάλει στην ασφάλεια του δικαίου.

Το μεγαλύτερο μέρος των τροποποιήσεων που φέρατε αυτά τα 2 χρόνια και που σήμερα κωδικοποιούνται, το έχουμε καταψηφίσει, καθώς σηματοδότησαν και εν τέλει εδραίωσαν μια αδιέξοδη πολιτική πιστεύουμε στο προσφυγικό και μεταναστευτικό. Υπό το φως των μειωμένων αυτή τη στιγμή ροών, αλλά και του αδιεξόδου των αναγκαστικών επιστροφών, συνοδεύτηκε από τον εγκλωβισμό των αλλοδαπών στην Ελλάδα εν γένει, την απονομιμοποίηση αρκετών από αυτούς, αλλά και άλλες μεθοδεύσεις για να παρουσιάζονται θετικά ισοζύγια, την εμφανή οπισθοχώρηση της Κυβέρνησης από τη διεκδίκηση να δημιουργηθεί ένας υποχρεωτικός ευρωπαϊκός μηχανισμός μετεγκατάστασης, τον αμφισβητούμενο ακόμα και σήμερα από ευρωπαϊκά όργανα, έλεγχο που διεξάγουμε στη σύνορα, το πλήγμα της αξιοπιστίας στη χώρα, το γεγονός ότι δημιουργούμε πανάκριβες δομές στα νησιά για περίπου 11.000 άτομα, ενισχύοντας τους φόβους των τοπικών κοινωνιών και την ίδια στιγμή καταργούμε δοκιμασμένα μοντέλα στέγασης, όπως ήταν το πρόγραμμα «Εστία».

Βλέπω να εμφανίζεται πια ένας μικρός αριθμός εκκρεμών αιτήσεων, περί τις 33.000. Ας δούμε πώς μειώθηκε ο αριθμός αυτών των εκκρεμοτήτων. Το 2021 εκδόθηκαν 16.588 θετικές αποφάσεις ασύλου, 12.332 αποφάσεις απαραδέκτου, σχεδόν 11.000 απορρίψεις ουσίας και από τις αποφάσεις του απαραδέκτου, περίπου οι μισές -6.000- εκδόθηκαν με το κριτήριο ότι η Τουρκία είναι ασφαλής χώρα. Η Τουρκία όμως, δεν δέχεται επανεισδοχές από το σύνορα και κατά μείζονα λόγο από την ηπειρωτική Ελλάδα.

Το ίδιο έτος σχεδόν εκδόθηκαν 30.000 τυπικές πράξεις, δηλαδή πράξεις που είτε διακόπτουν την εξέταση της αίτησης, είτε έχουμε παραιτήσεις από την αίτηση είτε θέση υποθέσεων στο αρχείο, με αποτέλεσμα προφανώς τη μείωση του προστατευτικού περιεχομένου του ασύλου.

Η τύχη όλων αυτών των χιλιάδων ανθρώπων αγνοείται, αφαιρέθηκαν όμως από τις εκκρεμότητες. Μαζί με τους 30.000 αναγνωρισμένους πρόσφυγες που έφυγαν, όπως μάθαμε το 2021 για τη Γερμανία, όλοι αυτοί καταλογίζονται σε ένα θετικό ισοζύγιο από τον Υπουργό αναχωρήσεων-αφίξεων, αλλά το ξέρουμε ότι δεν έχουν κανένα δικαίωμα οι περισσότεροι από αυτούς να παραμείνουν στη Γερμανία. Πολλοί από αυτούς, κάποια στιγμή θα επιστρέψουν.

Φοβάμαι, όπως το έχω ξαναπεί, ότι βαδίζουμε στα χνάρια της μεταναστευτικής πολιτικής που ακολούθησε το ελληνικό κράτος στις δεκαετίες 1990 και 2000, που ήταν μια μεταναστευτική πολιτική χωρίς πολιτική, γιατί τότε οι μετανάστες στην ουσία ενσωματώθηκαν μόνοι τους και διαρκώς γινόταν και πιο αυστηρή η νομοθεσία, με αποτέλεσμα ακόμα και νόμιμοι μετανάστες, όταν ερχόταν η στιγμή να ανανεώσουν την άδεια παραμονής τους, να μεταπίπτουν στην παρανομία, με συνέπεια ακόμα και σήμερα να έχουμε έναν πολύ μεγάλο αριθμό παράνομων μεταναστών στη χώρα.

Αυτά είναι προβλήματα τα οποία φέρνει μία ανισορροπία στα θέματα ένταξης νομιμοποίησης και ασφάλειας. Αυτή η ανισορροπία γεννά μεσοπρόθεσμες δυσμενείς επιπτώσεις για την κοινωνία σε πάρα πολλά επίπεδα και, είναι ασφαλώς κάτι το οποίο θα πρέπει να το έχουμε διαρκώς όλοι κατά νου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με την Ειδική Αγορήτρια του Κομμουνιστικού Κόμματος Ελλάδας, την κυρία Κομνηνάκα.

Κυρία Κομνηνάκα να μας πείτε και την θέση σας επί του νομοσχεδίου.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Φυσικά η κωδικοποίηση διάσπαρτων διατάξεων στη νομοθεσία είναι αναγκαία. Δεν αμφισβητεί κανένας τη χρησιμότητά της και συμβάλλει αν θέλετε και στην ενιαία εφαρμογή του νόμου. Όμως, η κωδικοποίηση όταν αυτό αφορά, αν θέλετε, αντιδραστικές διατάξεις και την κατάστρωση ενός κώδικα για τη συστηματοποίηση μιας απάνθρωπης πολιτικής και την ευχερέστερη υλοποίησή της, αυτό δεν μπορεί παρά να αποτελεί μια αρνητική εξέλιξη. Γι’ αυτό, είναι προφανές ότι θα καταψηφίσουμε το νομοσχέδιο για την κωδικοποίηση, όπως, βέβαια ήμασταν αντίθετοι και αντιπαλέψαμε και, με την ψήφο μας και, με τη στάση μας όλο το αντιδραστικό πλαίσιο που ενσωματώνεται σε αυτόν τον κώδικα και τα νομοθετήματα που προηγήθηκαν του σημερινού.

 Μάλιστα, σε κάθε περίπτωση και για άλλη μια φορά η ταχύτητα, αν θέλετε, εισαγωγής της συζήτησης και ψήφισης του νομοσχεδίου είναι κατά τη γνώμη μας προβληματική για να μην πούμε απαράδεκτη. Εκφράζει τον ίδιο τον αντιλαϊκό χαρακτήρα της πολιτικής σας στο προσφυγικό και την προσπάθεια να αποτρέψετε και μια ουσιαστική συζήτηση που θα έπρεπε, αν θέλετε, να γίνει, για την πείρα που έχει συγκεντρωθεί γύρω από την εφαρμογή του υφιστάμενου πλαισίου. Για τη διαμόρφωση, για την δημιουργία αυτού του Κώδικα που ενσωματώνει όλη τη μέχρι σήμερα νομοθεσία έχετε φυσικά βάλει το λιθαράκι σας όλοι και η Νέα Δημοκρατία φυσικά ,αλλά και προηγούμενα ο ΣΥΡΙΖΑ ,το ΠΑΣΟΚ με τους διαδοχικούς αντιδραστικούς νόμους που έχετε ψηφίσει, εξάλλου και τον τελευταίο νόμο του 2009 και το Κίνημα Αλλαγής τον είχε υπερψηφίσει ,αλλά και αν θέλετε και κυρίως με τις Ευρωπαϊκές οδηγίες και το Ευρωπαϊκό Πλαίσιο που έχετε υιοθετήσει και με βάση το οποίο εφαρμόζεται και εξειδικεύεται και η αντιδραστική πολιτική στο προσφυγικό και στη χώρα μας.

 Με τον Κώδικα αυτό λοιπόν, αποκτά σταθερότητα και γίνεται συμπαγές ένα πλέγμα αντιδραστικών νομοθετικών διατάξεων. Πρώτα και κύρια, υλοποιούνται οι κατευθύνσεις της πολιτικής της Ευρωπαϊκής Ένωσης στο προσφυγικό - μεταναστευτικό που διαμορφώνει και αυτό το έδαφος για την εργαλειοποίηση των ξεριζωμένων στους γεωπολιτικούς σχεδιασμούς και, βέβαια η εργαλειοποίηση δεν έρχεται μόνο από τη μεριά της Τουρκίας όπως, πολλές φορές καταγγέλλεται, αλλά εργαλειοποιούν τους πρόσφυγες και τους μετανάστες και, η ίδια η Ευρωπαϊκή Ένωση, τα κράτη μέλη της και της χώρας μας μη εξαιρουμένης για την άγρια εκμετάλλευση τους αν, θέλετε στα γρανάζια της καπιταλιστικής μηχανής. Και αυτό γίνεται χωρίς εξαιρέσεις και, για εκείνους τους ξεριζωμένους τους πρόσφυγες των προηγούμενων ιμπεριαλιστικών επεμβάσεων για τους οποίους δεν δείχνετε αν θέλετε την ίδια ευαισθησία ,αλλά την ίδια άγρια εκμετάλλευση θα δεχτούν και οι σημερινοί ξεριζωμένοι του ιμπεριαλιστικού πολέμου στην Ουκρανία που παρά τις υποκριτικές ευαισθησίες και αυτοί θα δεχτούνε την ίδια εκμετάλλευση στα θέματα τα εργασιακά εκεί που θα τους καλούν με ανοιχτές αγκάλες οι διάφοροι επιχειρηματίες αναζητώντας φτηνά εργατικά χέρια.

Ο Κώδικας αυτός, λοιπόν, επιπλέον σταθεροποιεί και κάνει συμπαγές το πλέγμα των αντιδραστικών διατάξεων γύρω από όλες τις επικίνδυνες συμφωνίες, τους κανονισμούς και έννοιες που παραμένουν ενεργές σε επίπεδο Ευρωπαϊκής Ένωσης, όπως ο κανονισμός «Δουβλίνο» 1 και 2, η απαράδεκτη έννοια της ασφαλούς χώρας καταγωγής. Ακόμα και τμήμα της χώρας μπορείτε να θεωρήσετε ασφαλές για να δικαιολογήσει τις απαράδεκτες επιστροφές ξεριζωμένων στις χώρες τους ή της ασφαλούς τρίτης χώρας, δηλαδή την κατάπτυστη κοινή δήλωση Ευρωπαϊκής Ένωσης - Τουρκίας του 2015, που έφερε τότε ο ΣΥΡΙΖΑ και σήμερα βέβαια με θέρμη την υλοποιεί η Νέα Δημοκρατία, που άνοιξε το δρόμο για τη θεώρηση της Τουρκίας ως ασφαλή τρίτη χώρα, που, φυσικά, βέβαια, επιτρέπει και στην Τουρκία να αξιοποιεί το προσφυγικό στα γεωπολιτικά παζάρια για τα συμφέροντά της, για το οποίο στη συνέχεια, βέβαια, όλοι εμφανίζεστε ως ξαφνιασμένοι και αδικημένοι.

Διατηρείται ακόμα το πλαίσιο της άγριας καταστολής στα σύνορα, με τη συνδρομή της Frontex και του ύποπτου ρόλου της και με τις τελευταίες εξελίξεις που το επιβεβαιώνουν, σε κάθε περίπτωση, και, αν θέλετε, και άλλους κινδύνους που δημιουργούν και τη λογική που δημιουργεί για την παραχώρηση της φύλαξης των συνόρων σε ένα τέτοιο διακρατικό κατασταλτικό μηχανισμό. Παραμένουν οι διαδικασίες «fast track» για την απόρριψη των αιτημάτων ασύλου, όπως το άρθρο 95, οι ασφυκτικές προθεσμίες και η συρρίκνωση οικονομικών δικαιωμάτων. Διατηρείται ακόμα και στερεοποιείται όλο το έδαφος για τον εγκλωβισμό των ξεριζωμένων σε νέες υπερδομές-φυλακές, σε απαράδεκτες συνθήκες χωρίς ουσιαστική πρόσβαση σε θεμελιώδη δικαιώματα, με ενεργούς ακόμα τους γεωγραφικούς περιορισμούς στην κυκλοφορία τους, το καθεστώς κράτησής τους, ακόμα και των ανηλίκων, που δημιουργούν τις γνωστές εκρηκτικές συνθήκες διαβίωσής τους.

Δεν λαμβάνεται ακόμα κανένα ουσιαστικό μέτρο για την προστασία τους, αφού οι όποιες διατάξεις για την υγειονομική περίθαλψη, την εκπαίδευση, την πρόσβαση στην εργασία, είναι, στην καλύτερη περίπτωση, ένα ανέξοδο ευχολόγιο και, φυσικά, λείπει κάθε ολοκληρωμένος σχεδιασμός για την ομαλή ένταξη των προσφύγων στην εργασία και την κοινωνική ζωή, όπως επιβεβαιώνεται καθημερινά και το γνωρίζετε πολύ καλύτερα, κυρία Υπουργέ, ποιες είναι αυτές οι συνέπειες.

Διατηρείται ακόμα η εμπλοκή των μη κυβερνητικών οργανώσεων και άλλων ιδιωτών επαγγελματιών, στην προστασία των προσφύγων, που γίνεται, αν θέλετε, έτσι εμπόριο και επένδυση μέσα από τα ευρωπαϊκά πακέτα και τις χρηματοδοτήσεις, ακόμα και στα πιο ευαίσθητα ζητήματα, όπως αυτά που αφορούν την επιτροπεία των ασυνόδευτων ανηλίκων.

Παραμένει και διαιωνίζεται η υποστελέχωση όλων των σχετικών υπηρεσιών, η έλλειψη ουσιαστικών υποδομών. Κυριολεκτικά, ιδιαίτερα το τελευταίο διάστημα η κατάσταση έχει «χτυπήσει κόκκινο» με τους συμβασιούχους που απολύονται, τους εργολαβικούς που μένουν απλήρωτοι, τις ελαστικές σχέσεις εργασίας και όλο αυτό που εσείς ονομάζετε ως επιτυχές πρόγραμμα υποδοχής και ένταξης των προσφύγων.

Για τον λόγο αυτό γνωρίζετε, κυρία Υπουργέ, ότι όλο αυτό το διάστημα ξεδιπλώνονται κινητοποιήσεις και αγωνιστικές διαμαρτυρίες από τους εργαζόμενους. Την περασμένη εβδομάδα, απλήρωτοι εργαζόμενοι από τους ξενώνες και τις ΜΚΟ βρίσκονταν σε παράσταση διαμαρτυρίας στο Υπουργείο σας. Τέσσερις μήνες παραμένουν απλήρωτοι οι εργαζόμενοι σε ξενώνες φιλοξενίας ασυνόδευτων ανηλίκων και αυτό που αντιμετωπίζουν από τη μεριά του Υπουργείου, για άλλη μια φορά, είναι το «πινγκ-πονγκ» της μετάθεσης των ευθυνών μεταξύ του Υπουργείου, της εργοδότριας ΜΚΟ και της χρηματοδότησης της Ευρωπαϊκής Ένωσης.

Αυτά είναι τα αποτελέσματα της πολιτικής που επιλέξατε να εφαρμόσετε για το προσφυγικό. Με αυτούς τους όρους σχεδιάζετε και οργανώνετε την υποδοχή προσφύγων, όταν, αν θέλετε, από την πρώτη στιγμή αρνηθήκατε να διαμορφώσετε δομές αποκλειστικά δημόσιες στην ευθύνη του Κράτους και όχι με την εμπλοκή των μη κυβερνητικών οργανώσεων, με μόνιμο προσωπικό, που θα μπορούσε, αν θέλετε, και όλο αυτό το διάστημα, αποκτώντας την πολύτιμη εμπειρία που έχει αποκτήσει την διαχείριση του προσφυγικού, να αξιοποιηθεί και σε μια σειρά άλλες κοινωνικές υπηρεσίες του Κράτους.

Παρά τις διακηρύξεις λοιπόν, και με βάση όλο αυτό το πλαίσιο όπως έχει διαμορφωθεί και συνεχώς εμπλουτίζεται, όπως αν θέλετε και με τη συζήτηση που βρίσκεται σε εξέλιξη στην Ευρωπαϊκή Ένωση για το νέο Σύμφωνο Μετανάστευσης και το Άσυλο, η Συνθήκη της Γενεύης, έχει καταντήσει κυριολεκτικά ένα «αδειανό πουκάμισο» για να μην χαρακτηρίσουμε πιο σκληρά ότι πραγματικά στην ουσία την έχετε μετατρέψει σε «κουρελόχαρτο».

Η συστηματική προσπάθεια να μετατρέπετε με τερτίπια το προσφυγικό σε μεταναστευτικό, δεν έχει σταματήσει ούτε λεπτό κι αν θέλετε και από καμία κυβέρνηση. Ακόμα και σήμερα, για παράδειγμα, μιλάτε για αναμενόμενα νέα κύματα μετανάστευσης από τη Βόρεια Αφρική, λόγω της επισιτιστικής κρίσης που ακολουθεί τον ιμπεριαλιστικό πόλεμο στην Ουκρανία, λες και αυτοί οι άνθρωποι δεν είναι τελικά θύματα αυτού του πολέμου που εσείς στηρίζετε ενεργά και με κάθε τρόπο, ακόμα και με την άμεση αποστολή στρατιωτικού υλικού, με την στήριξη των κυρώσεων που έχουν επιβληθεί με τη δική σας συνδρομή, τις όποιες κυρώσεις βέβαια τις πληρώνουν οι λαοί και όχι οι κυβερνήσεις αν θέλετε, και όχι η Ρωσία, ο Πούτιν, αλλά τις συνέπειες αυτές τις πληρώνουν οι ίδιοι οι λαοί και στη χώρα μας, και βέβαια, των άλλων χωρών που σήμερα υπό την απειλή της επισιτιστικής κρίσης που είναι σε εξέλιξη, θα είναι δεδομένο ότι θα πάρουν για άλλη μια φορά τον δρόμο της προσφυγιάς.

Η πείρα όλων αυτών των χρόνων, σας εκθέτει ανεπανόρθωτα και τη σημερινή κυβέρνηση, όμως εκθέτει και όλους σας, όλες τις μέχρι σήμερα κυβερνήσεις. Από την Μόρια και τη νέα πολυδιαφημισμένη κλειστή ελεγχόμενη δομή στη Σάμο, που έμεινε χωρίς υδροδότηση για πόσο καιρό, παρά αν θέλετε τα πολλά, τα εκατοντάδες εκατομμύρια που δικαιολογούν και από την άλλη την εμμονή, την επιμονή της κυβέρνησης να δημιουργήσει τις νέες υπερδομές φυλακές στα νησιά, παρά τις αντιδράσεις των τοπικών κοινωνιών τις οποίες αντιμετωπίζετε και επιδιώκετε να κάμψετε με διώξεις απέναντι στους πρωτοπόρους που κινητοποιούνται. Στους συνδικαλιστές, εκλεγμένους υποψηφίους και Βουλευτές, τις οποίες προσπαθείτε να κάμψετε και με αστεία επιχειρήματα, όπως αυτά που επικαλέστηκε ο κ. Πρωθυπουργός τις προηγούμενες μέρες, ότι πρέπει να λέμε κι ευχαριστώ που μας κρατάτε μειωμένους τους συντελεστές ΦΠΑ, λες και μπορεί να συνδέονται ποτέ αυτού του είδους τα δικαιώματα που έπρεπε να έχουν όλα τα νησιά του Αιγαίου με την αποδοχή των απάνθρωπων συνθηκών εγκλωβισμού των προσφύγων.

Η πείρα, λοιπόν, αυτών των χρόνων σας εκθέτει ξανά όλους, και από τις αποτρόπαιες εικόνες της Ιδωμένης μέχρι τις επαναπροωθήσεις και τα πολύνεκρα ναυάγια στο Αιγαίο που συνεχίζονται.

Οπωσδήποτε άλλωστε οι πανηγυρισμοί της κυβέρνησης της Νέας Δημοκρατίας για τις επιτυχίες στο προσφυγικό, μεταναστευτικό, είναι τουλάχιστον προκλητικοί, όχι μόνο γιατί τα νούμερα της λεγόμενης αποσυμφόρησης δεν βγαίνουν και τελικά οι πρόσφυγες που βγαίνουν από τις δομές αναρωτιόμαστε που εξαφανίζονται, τι γίνονται. Γίνονται άνθρωποι χωρίς δικαιώματα, χωρίς χαρτιά, που κινούνται σε συνθήκες παρανομίας και σε συνθήκες αν θέλετε επικίνδυνες για την ίδια τη διαβίωση τους, αλλά και γιατί η κατάσταση σε βάρος των ξεριζωμένων τελικά συνεχώς επιδεινώνεται.

Χαρακτηριστικό παράδειγμα είναι το κλείσιμο του προγράμματος «ΕΣΤΙΑ» που καταργείτε ουσιαστικά και το ομολογήσατε και στην απάντηση που μας δώσατε πριν από λίγες μέρες σε σχετική ερώτηση που κάναμε η Κοινοβουλευτική Ομάδα του Κ.Κ.Ε..

Καταργεί ουσιαστικά το σύστημα αυτόνομης διαβίωσης των αιτούντων άσυλο, παρόλο που όλες οι σχετικές επιστημονικές μελέτες μιλούν ξεκάθαρα για την αναγκαιότητά τους. Και, βέβαια, δεν μπορεί να απαντήσει αν θέλετε σε αυτή την κατάσταση το υποτιθέμενο πρόγραμμα «ΗΛΙΟΣ», που παρουσιάζετε όταν είναι δεδομένο ότι οι όροι που περιλαμβάνονται σε αυτούς, δύσκολα μπορούν να υλοποιηθούν και γιατί δεν θα βρεθεί κανένας αν θέλετε να νοικιάσει το σπίτι του για έξι μήνες σε ανθρώπους που δεν είναι δεδομένο ότι θα μπορούν να βρουν δουλειά, ούτε τη γλώσσα μιλάνε. Και βέβαια, παραμένουν δηλαδή όλοι αυτοί οι άνθρωποι να μένουν σε συνθήκες αστεγίας, και χωρίς κατοχυρωμένα δικαιώματα.

 Όλοι σας σπεύσατε να εκφράσετε λόγια συμπάθειας για την ιστορία του ασυνόδευτου προσφυγόπουλου Σεϊντού Καμαρά, αλλά όλο το αντιδραστικό πλαίσιο, η πλήρης έλλειψη υποδομών στην εκπαίδευση κ.λπ., παραμένουν και είναι εδώ, σε βάρος των παιδιών, που είναι τα πιο αθώα θύματα των πολέμων και του συστήματός σας.

Εξάλλου, η ανακοίνωση πριν από λίγες μέρες της Ύπατης Αρμοστείας του ΟΗΕ για τους Πρόσφυγες, για τα 100 εκατομμύρια ξεριζωμένων, δηλαδή αριθμό ρεκόρ που καταγράφεται πρώτη φορά στην ανθρώπινη ιστορία, θρυμματίζει με τον πιο εκκωφαντικό τρόπο και την προπαγάνδα σας, την προπαγάνδα των ιμπεριαλιστών για τον κόσμο της ειρήνης και της σταθερότητας, που τάχα θα επικρατούσε στον κόσμο μετά την ανατροπή του Σοσιαλισμού το 1991.

Ταυτόχρονα, ξεσκεπάζει την υποκρισία της Ε.Ε. και των κυβερνήσεων, που στο όνομα υποτίθεται της καταπολέμησης της παράνομης μετανάστευσης εντείνουν την άγρια καταστολή σε βάρος των κατατρεγμένων προσφύγων, χτίζουν πελώριους φράχτες και υπέρδομές φύλακες στα σύνορα, αλλά και «εργαλειοποιούν» τους πρόσφυγες και μετανάστες, αξιοποιώντας αυτούς τους ιμπεριαλιστικούς ανταγωνισμούς και σχεδιασμούς.

Απέναντι σε όλα αυτά, το Κ.Κ.Ε. καλεί την εργατική τάξη και το λαό να δυναμώσουν την αλληλεγγύη τους σε όλους τους ξεριζωμένους και κυρίως με την πάλη τους να ανοίξουν τον δρόμο για την ανατροπή της καπιταλιστικής βαρβαρότητας, που φέρνει μόνο πολέμους, φτώχεια και εξαθλίωση, μετανάστευση και προσφυγιά, από την οποία κανένας λαός δεν μπορεί να νοιώσει σήμερα ασφαλής.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσουμε με τον Ειδικό Αγορητή της Ελληνικής Λύσης, τον κ. Αντώνιο Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κυρίες και κύριοι συνάδελφοι, κυρία Υπουργέ, περίμενα σήμερα να έρθει ο κ. Μηταράκης εδώ, για να μας δώσει εξηγήσεις γι’ αυτά τα οποία είχε πει από την πρώτη μέρα την οποία ανέλαβε το Υπουργείο και αποδείχθηκαν «παραμύθια της Χαλιμάς».

Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών. Τι είναι αυτό; Είναι κωδικοποιημένοι οι νόμοι τους οποίους έφερε κατά καιρούς η Κυβέρνηση από τότε που ανέλαβε τη διακυβέρνηση της χώρας και έφτιαξε το περίφημο «Επιτελικό Κράτος», κυρία Υπουργέ.

Πέντε νόμοι, 102 τροπολογίες και ένα Π.Δ. Αυτή είναι η δουλειά της Κυβέρνησης του κ. Μητσοτάκη και της Ν.Δ. Αρχικά, για τον ν.4636/2019, είχαμε πει τότε στον κ. Χρυσοχοΐδη από του βήματος, ότι ο νόμος αυτός θα αποτύχει. Απέτυχε. Είδε τη δυστοκία η Κυβέρνηση και μετά από λίγο καιρό, φέρνει τον ν. 4674/20, ελπίζοντας ότι με τις εισαγόμενες τροποποιήσεις θα επιλύσει το πρόβλημα της παράνομης μετανάστευσης. Εν συνεχεία, έφερε τον ν. 4760/20 και το Π.Δ. 106/20. Μέσα στο 2020 δηλαδή, δύο νόμοι και ένα Π.Δ. και μετά, βέβαια, το ν.4825/21. Συνολικά 102 τροπολογίες.

Και έρχεται μία Κύρωση Κώδικα, ο οποίος υποτίθεται ότι ενσωματώνει όλους αυτούς τους νόμους, με μια διαφορά όμως, ότι σύμφωνα με τη μελέτη προμηνύει νέες αλλαγές. Δηλαδή, μας φέρνετε κωδικοποιημένα τους νόμους τους οποίους ψηφίσατε, αλλά μας λέτε ότι μέσα σε λίγο χρονικό διάστημα θα σας φέρουμε και άλλα. Τι άλλα μπορεί να μας φέρετε, κυρία Υπουργέ;

Άκουσα τον αγαπητό μου, κ. Χιονίδη, ο οποίος είναι ένας σοβαρός άνθρωπος, και είπε το εξής, «τομή για την Ελλάδα» και «σημαντικά βήματα για την προστασία των συνόρων μας». Δεν κατάλαβα, κ. Χιονίδη, ποια ήταν η τομή για την Ελλάδα;

Αυτή τη στιγμή, έχω κάνει πέντε ερωτήσεις και -τις έχω μαζί μου- θα σας τις καταθέσω αύριο στα πρακτικά. Δεν μπορεί να απαντήσει το Υπουργείο, στο ερώτημα, πόσοι είναι οι πρόσφυγες πραγματικά.

Πόσοι δικαιούνται, δηλαδή, άσυλο.

Πόσοι είναι οι παράνομοι μετανάστες, οι οποίοι δεν δικαιούνται άσυλο.

Πόσοι δεν δικαιούνται διεθνή προστασία αλλά παραμένουν εδώ.

Πόσοι δεν δικαιούνται ή δικαιούνται, αν θέλετε, προσωρινή διεθνή προστασία, οι οποίοι εισήλθαν μέσα στη χώρα μας παράνομα.

Αυτό, δεν μπορεί να το απαντήσει.

Δεν μπορεί να απαντήσει η Κυβέρνηση, κυρία Υφυπουργέ, πόσοι τελικά παράνομοι μετανάστες υπάρχουν.

Είχαμε «χτυπήσει το καμπανάκι» και είχαμε πει ότι η εργαλειοποίηση από τον Ερντογάν των παράνομων μεταναστών, θα συνεχιστεί.

Τώρα, βέβαια, «που ο κόμπος έφτασε στο χτένι», το καταλαβαίνει και πολύ φοβόμαστε, μακάρι να κάνουμε λάθος, κυρία Υφυπουργέ, ότι ο Ερντογάν θα προβεί και σε άλλες ενέργειες μέσα στο καλοκαίρι, διότι φαίνεται καθαρά η ένταση με την οποία αγγίζει και προσεγγίζει τα θέματα των νησιών μας και της αποστρατικοποίησης τους.

Βλέπουμε ότι στον Έβρο και στις νησίδες που τώρα έχει κατέβει η στάθμη του νερού, είναι το νέο κόλπο των παράνομων μεταναστών, τους διώχνουν από την Τουρκία, κάνουν ότι δεν τους βλέπουν τάχα οι τούρκοι συνοριοφύλακες, περνούν σε μία νησίδα ελληνική μέσα στον Έβρο και κάθονται εκεί και περιμένουν. Προχθές το βράδυ, ήταν 54 και οι δυνάμεις ένθεν και ένθεν, με το όπλο στο χέρι. Επαναλαμβάνω, ήταν 54. Κάθε μέρα, γίνεται το ίδιο πράγμα. Πού θα πάει αυτό, μπορεί να μας εξηγήσει η Κυβέρνηση;

Ο κ. Μηταράκης είπε προχθές, «επεκτείνουμε το φράχτη στον Έβρο». Γιατί τώρα, κυρία Υφυπουργέ;

Μας λέει, ότι έχουμε κάνει 15 χιλιόμετρα, ήταν άλλα 20 και θα φτιάξουμε και άλλα 80 χιλιόμετρα.

Αν θυμόσαστε καλά τον Οκτώβριο του 2019 σας είχαμε καταθέσει πρόταση με έτοιμο φάκελο για να φτιάξουμε τον φράχτη των 120 χιλιομέτρων από το «Αινήσιο Δέλτα» μέχρι το «Τριεθνές» και με τη συμμετοχή του μηχανικού και με τρεις φορές λιγότερα τα χρήματα από ότι τα φτιάχνουμε τώρα. Διότι τώρα πλέον μας λέει ο κ. Μηταράκης: «Μετά την άρνηση της Ευρωπαϊκής Ένωσης να χρηματοδοτήσει την επέκταση του φράχτη στον Έβρο, θα γίνει με εθνικά κονδύλια».

Και αφού θα γίνει με εθνικά κονδύλια, κυρία Υφυπουργέ, γιατί να μην έχουμε κάνει τον φράχτη τρία χρόνια ή και δυόμισι χρόνια πριν και με πολύ λιγότερα χρήματα και με τη συμμετοχή του μηχανικού;

Δεν μπορεί να απαντήσει κανείς, διότι φοβόσαστε τον ΣΥΡΙΖΑ και το Κομμουνιστικό Κόμμα Ελλάδας και το ΜέΡΑ25. Αυτή ήταν η αλήθεια.

Όταν σας λέγαμε για φράχτη στον Έβρο και για τοίχο στον Έβρο, μας λέγατε «ρατσιστές». Μας λέγατε «ακραίους». Αυτό δεν κάνετε;

Όχι, εσείς προσωπικά. Επαναλαμβάνω, όχι εσείς προσωπικά και με συγχωρείτε. Εσείς ήσασταν με το μέρος μας, ήμουν σίγουρος γι’ αυτό, όπως και ο κ. Χιονίδης, όπως και ο κάθε σοβαρός άνθρωπος. Δεν βλέπατε, δηλαδή, την εργαλειοποίησή του από τον Ερντογάν;

Δεν καταλαβαίνατε ότι κάποια στιγμή από τα νησιά θα υπάρχει πρόβλημα και θα τους στείλει από τον Έβρο;

Έπρεπε να γίνει αυτό που έγινε τον Μάρτιο του 2020, για να καταλάβουμε, τι πρόκειται να κάνει ο Ερντογάν;

Και έρχεται ο κ. Μηταράκης μετά από δυόμισι χρόνια και λέει, ότι θα φτιάξουμε με δικά μας κονδύλια φράχτη στον Έβρο, άλλα 80 χιλιόμετρα. Πόσα λεφτά θα στοιχίσει, δεν μας είπε, όμως.

Όταν του λέγαμε εμείς κοστολογημένο, ήταν 3 φορές κάτω. Βέβαια, τώρα αν το δώσεις στον εργολάβο και άρον-άρον, λογικό είναι και ο εργολάβος θα πει, θέλω τόσα και θα τα «σκάσουμε».

Άρα, λοιπόν, ο ελληνικός λαός πληρώνει, ενώ θα μπορούσε να είχαν προβλεφθεί όλα αυτά.

Ένα άλλο θέμα για το οποίο σας κατηγορούν, είναι το κέντρο. Στο κέντρο, όχι σας κατηγορούν μόνο, ο κόσμος έχει τρελαθεί. Δεν ξέρω αν έχετε περπατήσει καθόλου κυρία Υφυπουργέ, από την Ομόνοια μέχρι τα Κάτω Πατήσια, είτε λέγεται Αχαρνών, είτε λέγεται Πατησίων, είτε λέγεται Λιοσίων. Δεν μιλάω για τους δρόμους πέριξ της Ομονοίας.

Εάν μπορέσει άνθρωπος να περπατήσει όταν πιάνει το σούρουπο, όχι μόνο γυναίκα και άντρας ακόμα μόνος του, ελάτε να μου πείτε να το κάνουμε μαζί αυτό το δρομολόγιο, γιατί το κάνω κάθε μέρα. Είναι αδιανόητα αυτά τα πράγματα. Έχετε μαζέψει όλο τον κόσμο εκεί, όλους τους αλλοδαπούς και κανείς δεν ξέρει πόσες εκατοντάδες χιλιάδες βρίσκονται και που κοιμούνται ή που μένουν και πώς τρώνε, κανείς δεν ξέρει τίποτα. Επαναλαμβάνω, κανείς δεν ξέρει τίποτα.

Έχω κάνει ερωτήσεις για αυτό, ποτέ δεν έχει απαντήσει σοβαρά το Υπουργείο Μετανάστευσης και σας είπα, έπρεπε να είναι ο κ. Μηταράκης εδώ για να απολογηθεί, διότι η Κυβέρνηση μετά από τρία χρόνια- πάει στο τέταρτο χρόνο- δεν πρέπει να μας φέρνει μόνο για να φτιάξει. Να απολογείται. Το ίδιο κάνουμε και μεθαύριο με τα εξοπλιστικά, με τον τομέα των Εξωτερικών και της Άμυνας. Ζητάμε από το Υπουργείο, από τον κύριο Πρόεδρο της Βουλής, με το άρθρο 41α να έρθει εδώ πέρα, να μας απαντήσουν και να απολογηθούν, για το τι έχει γίνει με το ουκρανικό και με τα ελληνοτουρκικά, οι Υπουργοί Εξωτερικών και Άμυνας και ο Υπουργός λέει, ότι θα έρθει να μας ενημερώσει στην Επιτροπή. Είναι αυτή κατάσταση; Ή υπάρχει Αντιπολίτευση ή δεν υπάρχει, άμα δεν υπάρχει να μας πείτε, «είμαστε μόνοι μας, κυβερνάνε μόνοι μας». Έλεγε ο κ. Μηταράκης τον Ιούνιο του 2022, «δεν αναμένουμε ένταση στο μεταναστευτικό, αλλά είμαστε σε ετοιμότητα», μετά από δέκα μέρες λέει «αναμένουμε ένταση και πρέπει να είμαστε σε εγρήγορση ακόμα περισσότερο». Τι γίνεται τελικά, ξέρει αυτός ο άνθρωπος σαν Υπουργός, τι του γίνεται;

Μπορείτε να μας πείτε γιατί παραιτήθηκε ο επικεφαλής της Frontex, κυρία Υπουργέ; Αν θέλετε μετά μας λέτε, γιατί παραιτήθηκε ο διοικητής της Frontex, ο επικεφαλής της. Είναι αυτά τα οποία λένε τα Μέσα Μαζικής Ενημέρωσης, είναι αυτό το οποίο γράφουν τα Site ή είναι κάτι άλλο; Ερώτηση κάνουμε, απλή ερώτηση, διότι υποτίθεται ότι η Frontex είναι μία Υπηρεσία η οποία ελέγχει την παράνομη μετανάστευση.

Προσέξτε ένα άλλο, η υποχρέωση της χώρας μας να παρέχει πλήρη δέσμη μέτρων προς όφελος των αιτούντων διεθνούς προστασίας κλπ.. Δηλαδή, παρέχουμε στέγη, τροφή, ρουχισμό και υπό μορφή οικονομικού επιδόματος, ένα ποσό για τα καθημερινά έξοδα.

Εγώ ρωτώ, ο Έλληνας πολίτης με την φτώχεια η οποία τον χτυπάει καθημερινά, τα έχει αυτά τα πράγματα; Είμαστε τόσο πλούσιοι εμείς οι Έλληνες, που μπορούμε, με δικά μας έξοδα, να έχουμε άλλα ένα, δυο, τρία- δεν ξέρω πόσα- εκατομμύρια είναι εδώ μέσα ή πόσες εκατοντάδες χιλιάδες, αν βρεθεί κάποτε το Υπουργείο να μας πει τελικά για το πόσες χιλιάδες είναι οι παράνομοι μετανάστες.

Ένα άλλο θέμα. Πόσα Hot-Spots έχουμε φτιάξει, πόσες Δομές έχουμε φτιάξει; Γνωρίζουμε για 28 Δομές μεταναστών και προσφύγων στη χώρα. Είναι 28; Τι είδους Δομές είναι αυτές, κλειστές; Αν θα πάτε εδώ στον Ταύρο, θα δείτε ότι κυκλοφορούν όλοι απέξω, αν θα πάτε στη Μαλακάσα -στην περιφέρειά μου- ελάτε να πάμε μια βόλτα, να δούμε, αν είναι κλειστή η Δομή ή είναι ανοιχτή η Δομή, γιατί όλοι οι παράνομοι μετανάστες οι οποίοι ζουν εκεί, κυκλοφορούν απέξω. Δεν ξέρω πως τις φτιάχνετε τις Δομές.

Ο κ. Μηταράκης, επειδή είναι από νησί, παίρνει από το νησί τους ανθρώπους- και καλά κάνουμε, να αδειάζουν τα νησιά, βεβαίως- αλλά πού πάνε αυτοί οι άνθρωποι; Σας είχαν πει, Δομές εκτός ιστού. Μπορούσαμε να τους πάμε σε δύο νησιά, στα οποία θα είχαμε φτιάξει τις Δομές τους ανθρώπινα. Κανείς δεν είπε να τους έχεις «χύμα» και θα μπορούσαμε μέσα σε 2-3 μήνες να ελέγχουμε, αν αυτοί δικαιούνται ασύλου, αν δικαιούνται διεθνούς προστασίας και οι υπόλοιποι να φύγουν. Έχουν φύγει; Πού πάνε αυτοί οι άνθρωποι; Που ζουν, κυρία Υπουργέ; Δεν θα μου απαντήσετε, είναι σίγουρο, γιατί δεν ξέρει κανένας, εκτός αν σας ρωτάμε κοινοβουλευτικά και δεν μας απαντάτε και θα μας απαντήσετε σήμερα και μακάρι να μας απαντήσετε δηλαδή.

Έχετε δώσει σε αυτούς τους ανθρώπους ΑΜΚΑ και τους έχετε ασφαλισμένους μια χαρά και ο Έλληνας δεν έχει ιατροφαρμακευτική περίθαλψη. Ξέρετε από 1η Ιουνίου, πως πάνω από 400.000 Έλληνες δεν έχουν ιατροφαρμακευτική περίθαλψη. Αυτοί οι άνθρωποι τι θα κάνουν; Χρωστούν στον ΕΦΚΑ, δεν μπορούν να κάνουν διακανονισμούς, χάθηκε η περίθαλψη. Τι θα κάνουμε με αυτούς τους ανθρώπους; Αυτοί εδώ πέρα οι άνθρωποι έχουν, δεν λέω ότι κακώς έχουν, άνθρωποι είναι και αυτοί, όμως από τη στιγμή που δεν έχεις τακτοποιήσει «τα του οίκου σου», εμάς μας ενδιαφέρουν πρώτα οι Έλληνες και εν συνεχεία όλοι οι άλλοι άνθρωποι.

Μακάρι να είχαμε τη δυνατότητα να είχαμε τόσα πολλά χρήματα, να είμαστε τόσο πολύ πλούσιοι και να είχαμε ένα τους βάζαμε εδώ πέρα σε σπίτια πολυτελείας να κάθονται, αλλά δεν γίνεται. Πρέπει να πάνε στις πατρίδες τους. Δεν γίνεται αυτό το πράγμα και τώρα θα έχουμε νέα κύματα. Διότι πολύ σωστά είπαν οι συνάδελφοι προμηνύεται λιμός, δεν έχουν καταλάβει ακόμα τι σημαίνει «επισιτιστική κρίση». Να φάμε δεν θα έχουμε σε λίγο. Να δούμε πώς θα θρέψουν τους ανθρώπους αυτούς;

Πρώτον, πως αυτοί οι άνθρωποι θα βρουν ένα μεροκάματο να κάνουν δουλειά, αφού δεν δουλεύουν οι Έλληνες. Τι θα κάνετε με όλα αυτά; Εσείς τον προσωρινό αριθμό ασφάλισης, περίθαλψης τον δώσατε, όλα καλά.

Για να ολοκληρώνω, θα πούμε αύριο τα υπόλοιπα, συμπερασματικά άλλο ένα νομοσχέδιο, κυρία Υπουργέ της Κυβέρνησης που στο επίκεντρο, όπως σας είπα, δεν είναι ο Έλληνας και τα προβλήματα που τον ταλανίζουν. Με την κωδικοποίηση στο επίκεντρο του ενδιαφέροντος δεν είναι η απλούστευση των διαδικασιών ασύλου, με σκοπό να καθίστανται αμετάκλητες και οριστικές οι αποφάσεις των αρμόδιων αρχών, αλλά έχουν σκοπό να εγκρίνονται οι περισσότερες, ενώ αναμένονται νέες τροποποιήσεις. Είναι ένα άλλο κυβερνητικό εγχείρημα που μαζεύει τις νομοθεσίες περί μεταναστών, τις κωδικοποιεί χωρίς να προσφέρει τίποτα απολύτως στη χώρα και στους Έλληνες, οι οποίοι καθημερινά ταλανίζονται από χιλιάδες προβλήματα.

Καταψηφίζουμε, προφανώς, το νομοσχέδιο αυτό -γιατί είχαμε καταψηφίσει και τα νομοσχέδια τα οποία απαρτίζουν όλα αυτά που κωδικοποιούνται πλέον- και καλούμε την Κυβέρνηση να σοβαρευτεί, να φτιάξει ένα σοβαρό νομοσχέδιο, να μας πει ακριβώς -αν γνωρίζει- πόσοι είναι οι παράνομοι μετανάστες στην πατρίδα μας, πόσοι δικαιούνται από αυτούς ασύλου, πόσοι δεν δικαιούνται και οι υπόλοιποι να επιστρέψουν στις πατρίδες τους.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Πρόεδρος της Επιτροπής):** Συνεχίζουμε με την Ειδική Αγορήτρια του ΜέΡΑ25, την κυρία Μαρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κυρία Υπουργέ, κυρίες και κύριοι συνάδελφοι, συζητάμε σήμερα άλλο ένα νομοσχέδιο το οποίο θεωρώ, ότι δεν εξασφαλίζει ούτε τα ελάχιστα όρια προστασίας, που θα έθετε το ενωσιακό - το ευρωπαϊκό δίκαιο-. Η ελλιπής ενσωμάτωση αντίστοιχα και στην ελληνική έννομη τάξη, αυτό που βλέπουμε εμείς ως ΜέΡΑ25 είναι, ότι καταστρατηγούνται και πάλι τα βασικά δικαιώματα των προσφύγων και μεταναστών, για εμάς τους άλλους δεν υπάρχει διαχωρισμός και το έχουμε τονίσει σε κάθε επίπεδο, όπως αυτά προκύπτουν από τις διεθνείς συμβάσεις και το διεθνές δίκαιο.

Θα σας αναπτύξω σήμερα τις ενστάσεις μας επί της αρχής. Καταψηφίζουμε καταρχάς, το νομοσχέδιο, κυρία Πρόεδρε, οι διατάξεις του νομοσχεδίου αυτή τη στιγμή εισάγουν πολύπλοκες και κατακερματισμένες διαδικασίες. Δεν περιέχουν διαδικασίες και ουσιαστικές εγγυήσεις για τους πρόσφυγες που ζητούν άσυλο, ακόμη και για τους πλέον ευάλωτους από αυτούς, όπως ανήλικους, θύματα βασανιστηρίων, βίας κλπ..

Γενικότερα στις περισσότερες αυτές ακολουθείται μια πολιτική εξαιρετικά συντεταγμένων προθεσμιών, οι οποίες είναι αμφίβολο το κατά πόσο μπορούν να ακολουθηθούν ακόμη και από την ίδια τη διοίκηση.

Έχουμε γενικότερα και υπερβολικά διαδικαστικά εμπόδια για τους αιτούντες διεθνή προστασία, που παρεμποδίζουν την ολοκλήρωση μιας διαδικασίας εξέτασης. Φέρνονται κωλύματα στην εισαγωγή της δυνατότητας απόρριψης ενός αιτήματος διεθνούς προστασίας χωρίς να έχει προηγηθεί μια δίκαιη και αποτελεσματική εξέταση σε δύο βαθμούς.

Έχουμε, επίσης, υπερβολική διεύρυνση των προσώπων που στερούνται του δικαιώματος παραμονής στη χώρα κατά την διαδικασία εξέτασης κατά το δεύτερο βαθμό, συμπεριλαμβάνοντας ακόμη και πρόσωπα με προφανή ανάγκη διεθνούς προστασίας.

Επίσης, προκαλείτε περιορισμούς στην πρόσβαση σε πραγματικά προσφυγή και δικαστική προστασία. Η βάση αυτού του προβλήματος του μεταναστευτικού και του προσφυγικού είναι η κατάπτυστη Συμφωνία της Ευρωπαϊκής Ένωσης και Τουρκίας.

Για να δούμε λίγο. Μια ένωση που την υπέγραψαν οι μνημονιακές κυβερνήσεις και επειδή άκουσα με πάρα πολύ προσοχή και το προηγούμενο συνάδελφο από την Ελληνική Λύση, κοιτάξτε, σίγουρα τα ζητήματα αυτά που θέτετε, που νομίζω ότι όλους τους ενδιαφέρουν στην Αντιπολίτευση, θεωρώντας με καλοπροαίρετη κριτική ακόμη και προς την Κυβέρνηση, ενδιαφέρονται και εκείνοι, αλλά όταν ψηφίζουν μνημόνια, δεν είναι δυνατόν να γίνει κάτι διαφορετικό με κάποιον μαγικό τρόπο.

Θα πρέπει να υπάρξει συγκεκριμένη πολιτική για να υπάρχει μια καλύτερη δυνατότητα σε νέους ανθρώπους να μην παίρνουν 450 ευρώ ως βασικό μισθό, να μην έχουν όλες αυτές τις διαδικασίες και επιτρέψτε μου, με κάθε σεβασμό σας το λέω, ο αρχηγός σας ήταν στο πρώτο μνημόνιο, αν δεν κάνω λάθος, οπότε αυτό θέτει ζητήματα να λέμε κάτι το οποίο ισχύει και να μην κοροϊδεύουμε έξω τον ελληνικό λαό.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Δεν το είχε ψηφίσει, το ψήφισε το κόμμα του, βεβαίως. Ο ίδιος είχε αντιρρήσεις.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Συμμετείχε. Οπότε καλό είναι να ξέρουμε και με ποια βάση συζήτησης βλέπουμε κάποια πράγματα.

Πάμε τώρα όμως για τις μνημονιακές κυβερνήσεις, τις οποίες υπέγραψαν τα «ναι σε όλα», ξέρουμε πάρα πολύ καλά τι συνέβη το ‘15 και πέρα, με πρωτεργάτη το ΣΥΡΙΖΑ μια αριστερή κυβέρνηση. Σε αυτή την κρίση, δηλαδή, υπάρχουν δύο παράγοντες: ένας που βρίσκεται στον έλεγχο της Ε.Ε. και ένας που δεν βρίσκεται.

Ο δεύτερος είναι προφανώς η κρατική πολιτική της Τουρκιάς, υπό τη διεύθυνση του προέδρου, του Ταγίπ Ερντογάν. Η δύναμη, δηλαδή, του κ . Ερντογάν, πηγάζει ακριβώς από την κοινή δήλωση της Ε.Ε. με την Τουρκία, που κατέστησε το καθεστώς του καταλύτη του συστήματος. Η κατάπτυστη αυτή κοινή δήλωση Ε.Ε. και Τουρκιάς του ‘16 που οι ελληνικές μνημονιακές κυβερνήσεις υπέγραψαν και τηρούν πειθήνια, επέτρεψε στον Ερντογάν να εργαλειοποιήσει το δράμα των προσφύγων.

 Η Ε.Ε. οφείλει να λειτουργήσει τάχιστα ως προς τη διαχείριση του προβλήματος. Συγκεκριμένα, κυρία Υπουργέ, εμείς λέμε να προβεί στην ελεγχόμενη προώθηση των προσφύγων και μεταναστών σε σειρά κρατών - μελών της Ε.Ε.. Νομίζω ότι αυτό θα ήταν κάτι το οποίο θα μπορούσε να λύσει πάρα πολλά προβλήματα για τη χώρα μας και να συμβάλει σε αυτό είναι Ε.Ε..

Όμως η χειρότερη δυνατή στάση της Ε.Ε. είναι αυτή που λαμβάνει χώρα σήμερα. Η ηθική και πρακτική στήριξη στο να γίνει η Ελλάδα το «Baffert state» της ευρωπαϊκής γεωγραφίας. «Η χώρα ανάχωμα ή η ασπίδα της Ε.Ε.», όπως είχε πει η Ούρσουλα φον ντερ Λάιεν. Στο βαθμό που η πρέπουσα ευρωπαϊκή στάση δεν λαμβάνει χώρα. Όλα τα υπόλοιπα έχουν σχεδόν μηδαμινή αξία. Η δυνατότητα, δηλαδή, του Ερντογάν να στέλνει πρόσφυγες και μετανάστες στα σύνορα είναι δυνητικά απεριόριστη. Μπορεί να φτάσει τετραψήφιο ψηφίο αριθμού με χαρακτηριστική τουρκική ευκολία, με αποσάθρωση κάθε κυβερνητική πρόθεση διαφύλαξης συνόρων.

Ως εκ τούτου, πραγματικά η μοναδική πολιτική που μπορεί να ασκήσει αποτελεσματικά η Ελλάδα, η χώρα μας, είναι η μέγιστη δυνατή πίεση στο ευρωπαϊκό δεδομένο, στην Ε.Ε., για ανάληψη της ευθύνης που της αναλογεί επιτέλους.

Μέχρι στιγμής, έχουμε δει όμως το ακριβώς αντίθετο. Δηλαδή, μας προωθεί η ευρωπαϊκή ηγεσία τον ρόλο της Ελλάδας ως χώρα- ασπίδα, η οποία υποτίθεται ότι θέλει και μπορεί να ανακόψει κάθε κύμα προσφύγων και μεταναστών στα σύνορά της. Αυτό είναι πρακτικά αδύνατο μεσομακροπρόθεσμα.

Πέραν τούτου, όμως, η ανάληψη από τη χώρα του ρόλου του ευρωπαϊκού χωροφύλακα επιφυλάσσει μια θέση στην ιστορία την οποία κανένας ψύχραιμος Έλληνας πολίτης, νομίζω, δεν επιθυμεί, κανένας δημοκράτης. Το ζήτημα, λοιπόν, είναι η Ε.Ε.. Ούτε η Τουρκία που δεν την ελέγχουμε, ούτε τα σύνορα που προσωρινώς ελέγχονται με τους φράχτες κ.λπ., με λάθος τρόπο, λάθος σχέδιο και λάθος λογική.

Εμείς, ως ΜέΡΑ25, λέμε ότι αρνείται το ΜέΡΑ25 το κατασκευασμένο, επίπλαστο και εθνικά επικίνδυνο δίλημμα «κλειστά ή ανοικτά σύνορα». Προστατεύουμε την ανθρωπιστική και ορθολογική διαχείριση των συνόρων μας βάσει των διεθνών κανόνων, των ανθρωπίνων δικαιωμάτων και των καταστατικών αρχών του ΟΗΕ. Και μέτρο πίεσης απέναντι στην Ε.Ε. είναι μόνο ένα κατά τη γνώμη μας: το αυτονόητο βέτο. Σε κάθε πιθανή απόφαση για οποιοδήποτε θέμα μπορεί να μπει επί τάπητος, όσο χρόνο αυτοί δε λύνουν το πρόβλημα.

Αρχής γενομένης από τον κρατικό προϋπολογισμό που απαιτεί ομοφωνία από τα κράτη μέλη. Η πολιτική που αυτή τη στιγμή ασκείται από την κυβέρνηση είναι πάρα πολύ διαφορετικού χαρακτήρα. Δηλαδή, πρόκειται για τη μετατροπή ενός συστήματος εμφανώς πανευρωπαϊκού, δεν αφορά μόνο εμάς, σε ελληνοτουρκικό. Όχι, δεν είναι έτσι. Σε ένα σενάριο φύλαξης των συνόρων από την εισβολή ενός εχθρού. Η φύλαξη αυτή εκ των πραγμάτων έχει περατό χρονικό ορίζοντα, καθώς υπάρχει απεριόριστη δυνατότητα της Τουρκιάς να στέλνει πρόσφυγες και μετανάστες. Δημιουργείται έτσι ένας ενδοελλαδικός πολιτικός διχασμός ανάμεσα σε ανθρώπους, αφενός σε αυτούς που θέλουν κλειστά σύνορα και αφετέρου σε αυτούς που θέλουν ανθρώπινη σοβαρή μεταχείριση των κατατρεγμένων ανθρώπων.

Αυτές τις δυνατότητες ανυπακοής, που έχει η Κυβέρνηση, δεν τις ασκεί. Δηλαδή, κάνετε την ανυπακοή μόνο εκεί που σας παίρνει, απέναντι στους πρόσφυγες και τους μετανάστες, παγώνοντας διαδικασίες εξέτασης αιτημάτων ασύλου και κατάθεσής τους. Η Κυβέρνηση έχει παρανομήσει επ’ αυτού.

Η Ύπατη Αρμοστεία του ΟΗΕ για τους Πρόσφυγες εξέδωσε ανακοίνωση, στην οποία η αναστολή της εξέτασης αιτημάτων ασύλου θεωρείτε παράνομη. Αντί για ανυπακοή στην Ευρωπαϊκή Ένωση, η Κυβέρνηση ασκεί ανυπακοή στα αιτήματα για άσυλο. Πρόκειται ακριβώς για την αντίστροφη λογική ανυπακοής από αυτή που, σήμερα, η ευθύνη απαιτεί. Η αγνόηση, δηλαδή, της πιεστικής ανάγκης για μέγιστη πίεση σε μεθόδους ανυπακοής, στην Ευρωπαϊκή Ένωση, είναι καταστροφική. Η Κυβέρνηση έχει επιτρέψει στην Ευρωπαϊκή Ένωση να προσέρχεται, με ένα φιλικό χτύπημα στην πλάτη και να αποδίδει στην Ελλάδα τον ρόλο του φύλακα των συνόρων της Ευρώπης.

Εμείς, ως ΜέΡΑ25, θεωρούμε ότι η διάκριση προσφύγων και μεταναστών αποτελεί ένα μισανθρωπικό ιδεολόγημα. Στο τέλος του Β’ Παγκοσμίου Πολέμου, η μοίρα των προσφύγων, ιδίως των εβραίων, βάραινε τη συνείδηση των κυβερνήσεων. Με στόχο, λοιπόν, τη διεθνή νομοθέτηση του δικαιώματος τέτοιων προσφύγων, καθιερώθηκε η διαφοροποίηση των προσφύγων από τους μετανάστες. Από τη μία, τέθηκαν οι πρόσφυγες που κινδυνεύει άμεσα η ζωή τους και, από την άλλη, οι μετανάστες που οραματίζονται μια καλύτερη ζωή. Από τότε πέρασαν 70 χρόνια. Οι πόλεμοι άλλαξαν χαρακτήρα -δεν κηρύσσονται καν, ξεσπούν απλά.

Όπως και το 1939, και σήμερα η πολιτισμένη Δύση:

Πρώτον, ευθύνεται για πολλές από αυτές τις συρράξεις.

Δεύτερον, χρησιμοποιεί το διεθνές Δίκαιο, ώστε να διαχωρίσει κατά το δοκούν μεταξύ των εκλεκτών -των προσφύγων- και των μη εκλεκτών -των μεταναστών. Λόγου χάριν, οι εκλεκτοί πρόσφυγες είναι σήμερα άνθρωποι από την Ουκρανία, τους οποίους, όντως, εννοείται ότι, πρέπει να σκύψουμε και να τους βοηθήσουμε. Όμως, και οι μετανάστες θεωρούνται θύματα πολέμου στο Αφγανιστάν και τη Συρία.

Παράλληλα, έχουμε μια λαίλαπα των νεοφιλελεύθερων πολιτικών που εφαρμόστηκαν σε πολλές χώρες της Αφρικής –Κένυα, Νιγηρία. Αρχή τους ήταν τα λεγόμενα προγράμματα δομικής προσαρμογής του Διεθνούς Νομισματικού Ταμείου, στα τέλη της δεκαετίας του ‘70. Τα προγράμματα αυτά έφεραν ολόκληρους πληθυσμούς σε επίπεδα απόλυτης φτώχειας.

Σήμερα, αυτές οι απάνθρωπες καταστάσεις εντείνονται ακόμα περισσότερο με την κλιματική αλλαγή. Φτάνουν, λοιπόν, στις ακτές μας οικογένειες που πήραν το τεράστιο ρίσκο να πνιγούν τα παιδιά τους, μόνο και μόνο για να τα διασώσουν. Έχει σημασία αν τελικά προσπαθούσαν να γλιτώσουν από τις σφαίρες στρατιωτών ή από την πείνα; Έχει νόημα να κατατάξουμε τους μεν ως πρόσφυγες και τους δε ως μετανάστες;

Τα προγράμματα δομικής προσαρμογής στις αφρικανικές χώρες ήταν το προοίμιο του δικού μας μνημονίου. Το 2010, η Ελλάδα μετατρέπεται σε χρεοδουλοπαροικία, όπως συνηθίζουμε να λέμε. Το αποτέλεσμα ήταν η σταδιακή της ερημοποίηση, καθώς εκατοντάδες χιλιάδες νέες και νέοι μετανάστευσαν. Γονείς, παππούδες και γιαγιάδες υποφέρουν, όπως υποφέρουν και πολλά από αυτά τα παιδιά της κρίσης.

Το αφήγημα ότι αυτοί δεν είναι πρόσφυγες, αλλά μετανάστες, νομιμοποιεί τις μισανθρωπικές πολιτικές. Είναι οι ίδιες πολιτικές που έδιωξαν τα παιδιά της κρίσης, θεωρώντας ότι έφυγαν από επιλογή. Δεν έφυγαν από επιλογή. Δεν είχαν επιλογή, γι’ αυτό έφυγαν.

Αυτό, για εμάς, σημαίνει μόνο ένα πράγμα. Ο λαός μας, θύμα της τρόικας και των μνημονίων της, έχει ηθική υποχρέωση να απορρίψει το επιχείρημα ότι οι μετανάστες επιλέγουν τη μοίρα τους, αντίθετα με τους πρόσφυγες. Μπορεί ο διαχωρισμός μεταναστών και προσφύγων να είναι κατοχυρωμένος στο ισχύον διεθνές νομικό πλαίσιο -και το ξέρουμε αυτό- όμως, το ΜέΡΑ25 αρνείται να διαχωρίσει κατατρεγμένους ανθρώπους μεταξύ προσφύγων, που είναι εξ ορισμού καλοδεχούμενοι, και μεταναστών που δεν είναι.

Εμείς, ως ΜέΡΑ25, θεωρούμε σημαντικές τις εξής βραχυπρόθεσμες δράσεις, στα νησιά του Αιγαίου και την ενδοχώρα:

Να προωθηθούν άμεσα οι πρόσφυγες στην ενδοχώρα, κόντρα στις ευρωπαϊκές πολιτικές που έχουν μετατρέψει τα νησιά του Αιγαίου σε στρατόπεδα συγκέντρωσης ψυχών.

Να δημιουργηθούν πολλές μικρές ανθρώπινες υποδομές, σε όλη την επικράτεια, με τη συμμετοχή των δήμων, αλλά και τη δυνατότητα των τοπικών Αρχών να προσκαλούν για συγκεκριμένο χρόνο. Λόγου χάρη, μετά από συνέντευξη οικογένειας μεταναστών που είναι διατεθειμένες να ενταχθούν παραγωγικά στον τόπο.

Επίσης, είναι σημαντικές οι μεσοπρόθεσμες και μακροπρόθεσμες δράσεις για την παραγωγική ένταξη των προσφύγων-μεταναστών.

Να παρασχεθεί μόνιμα άδεια εργασίας και παραμονής σε όποιον έχει κλείσει 2ετία στη χώρα ως εργαζόμενος, σε όποιον έχει κλείσει 10ετία χωρίς να εργάζεται, σε όλα τα παιδιά που έχουν γεννηθεί στη χώρα από τις πιο πάνω ομάδες και να παρασχεθεί, εντός 2ετίας, έναρξη της διαδικασίας παροχής υπηκοότητας για όσους έχουν μόνιμη άδεια εργασίας και παραμονής.

  Επίσης, να παρασχεθεί δικαίωμα σε όσους έχουν λάβει μόνιμη άδεια εργασίας ή παραμονής να φέρουν στη χώρα την οικογένειά τους, εφόσον έχουν συμφωνηθεί στο συγκεκριμένο δήμο ή κοινότητα για την εκεί εγκατάσταση τους, ιδίως στις ερημοποιημένες περιοχές της χώρας.

Συμπερασματικά, εμείς ως ΜέΡΑ25, είπαμε από την αρχή ότι είμαστε αρνητικοί σε κάτι τέτοιο. Ακριβώς επειδή η αρχή και το πνεύμα του νομοσχεδίου είναι υποβάθμιση της δημόσιας προστασίας. Σε ένα πλαίσιο που το προσφυγικό μετατρέπεται από ζήτημα ανθρωπισμού, διεθνούς αλληλεγγύης και πανανθρώπινων δικαιωμάτων, σε ένα ζήτημα ασφάλειας και δημόσιας τάξης.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ**: Κυρία Πρόεδρε, κυρία Υπουργέ, έχουμε μπροστά μας ένα νομοσχέδιο, το οποίο θα διευκόλυνε υπό άλλους όρους να κάνουμε μια γενικότερη συζήτηση για την πολιτική της Κυβέρνησης στο μεταναστευτικό - προσφυγικό και να δούμε πού είναι τα αρνητικά και πού είναι τα θετικά και ανάλογα τα κόμματα να τοποθετηθούν.

Φέρνετε, όμως, το νομοσχέδιο υπό τη μορφή κωδίκων. Αυτό είναι ένα μέγιστο ζήτημα. Γιατί να υπάρχει ένα «ευαγγέλιο», μια «βίβλος» που αφορά στο σύνολο της μεταναστευτικής πολιτικής και ο καθένας αντί να βελτιώσει τα άρθρα ή να γίνει μια λεκτική μάχη επί των άρθρων, θα πρέπει να κρατήσουμε την θέση ότι είτε το ψηφίζεις όλο μαζί είτε δεν το ψηφίζεις.

Πάμε αύριο σε μια γρήγορη και «τσαπατσούλικη» διαδικασία, που θα τελειώσει πολύ γρήγορα και όπου ο εκπρόσωπος της Νέας Δημοκρατίας θα πει το ψηφίζουμε, γιατί έχουμε ψηφίσει όλα τα επιμέρους νομοσχέδια που καταργούνται και οι εκπρόσωποι των άλλων κομμάτων απ’ ότι βλέπω, θα ψηφίσουν όχι. Και θα τελειώσει αυτή η διαδικασία.

Άρα, εγώ οφείλω να πω ένα, δύο πράγματα. Μπορούμε να κάνουμε μια συζήτηση αν θέλετε παρελθοντολογίας. Δηλαδή, να αρχίσουμε να συζητάμε το μεταναστευτικό από το 1965, που σημειώθηκαν οι πρώτες μεταναστευτικές ροές προς την Ελλάδα, μέσω του Παγκοσμίου Συμβουλίου των Εκκλησιών και έτσι υπάρχουν αυτή τη στιγμή στο Αιγάλεω, στο Αγρίνιο και σε διάφορες άλλες περιοχές ένας συγκεκριμένος αριθμός που ήρθαν ως πρόσφυγες ή ως μετανάστες και να αρχίσουμε να συζητάμε και την πολιτική της Κυβέρνησης ΠΑΣΟΚ και μετά της Κυβέρνησης ΠΑΣΟΚ και Νέας Δημοκρατίας, πιο σωστά Νέας Δημοκρατίας και ΠΑΣΟΚ, με το όνομα που είχε τότε - γιατί κάθε φορά έχουμε ένα άλλο όνομα, αλλά δεν έχει σημασία αυτό - η οποία αντιμετώπιζε ως εχθρούς δεκάδες χιλιάδες ανθρώπους, οι οποίοι έμπαιναν κατά κύριο λόγο από τον Έβρο.

Είχα την ευκαιρία και προχτές που ήμασταν σχεδόν μαζί επί δύο μέρες σε μια τηλεοπτική εκπομπή να σας θυμίσω ότι το 2013 πέρασαν από τον Έβρο 130.000 πρόσφυγες και οικονομικοί μετανάστες. Θέλετε να τους ονομάσουμε «παράτυπους»; Ας τους ονομάσουμε «παράτυπους» - αλλά αυτό δεν σημαίνει τίποτα - οι οποίοι βεβαίως με ανοιχτούς τους διαδρόμους της Ευρώπης, στην ουσία έφυγαν και λίγοι έμειναν στη χώρα, ώσπου να ξεκινήσει το μεγάλο κύμα, μέχρι να τελειώσει ο πόλεμος, το 2015.

 Άρα, θέλω να σας πω, ότι καταρχήν κάνετε μία παραδοχή η οποία έγινε παράλογη και ελπίζω να την διορθώσετε ή μάλλον δεν ελπίζω να τη διορθώσετε. Δηλαδή, λέτε, ότι λύσατε το προσφυγικό - μεταναστευτικό. Τι ακριβώς λύσατε; Δηλαδή, η Νέα Δημοκρατία έχει βρει τις λύσεις για να σταματήσει ο πόλεμος, να σταματήσει η ακραία φτώχεια, να σταματήσει η κλιματική κρίση; Στην ουσία εννοείτε, ότι φτιάχνετε «φράχτες» και αντιτίθεστε ορθώς στην εργαλειοποίηση του μεταναστευτικού προσφυγικού από την Κυβέρνηση Ερντογάν.

 Πόση απόσταση έχει όμως αυτή η κατηγορία της εργαλειοποίησης που πραγματικά συμβαίνει από τη προπαγανδιστική εργαλειοποίηση από τη Νέα Δημοκρατία εσωτερικά της χώρας; Μόνιμα και σταθερά οι ελληνικές κυβερνήσεις μέχρι την κυβέρνηση Μητσοτάκη, ζητούσαν να υπάρχει καταμερισμός του βάρους του προσφυγικού μεταναστευτικού στην Ευρωπαϊκή Ένωση. Αυτό το έχετε ξεχάσει. Ορθώς πριν λίγο, ακούστηκε, ότι αν θα έχουμε ένα νέο κύμα κατά όπως φαίνεται το τελευταίο διάστημα, τι θα κάνετε; Θα προστατέψετε με το έτσι όπως εσείς το εννοείτε, τα σύνορα;

 Επειδή έγινε η ερώτηση, ο Φαμπρίς Λεζερί παραιτήθηκε γιατί ήξερε ότι στο επόμενο συμβούλιο της FRONTEX, την οποία την ήθελε με 10.000 στρατό, με όπλα κ.λπ. θα έμπαινε ζήτημα αποπομπής του, γιατί η FRONTEX είχε φτάσει μέχρι και να συμμετέχει σχεδόν σε push back. Τι θα κάνουμε τώρα; Θα γεμίσουμε το Αιγαίο και τον Έβρο με πτώματα; Προσέξτε το αυτό. Τα τελευταία δύο τρία χρόνια, η Ελλάδα συνεχώς κατηγορείται. Ποια η Ελλάδα, για την οποία υπήρχε συσπείρωση οι κάτοικοι της Μυτιλήνης να πάρουν το βραβείο Νόμπελ ειρήνης. Αυτό είναι ένα σοβαρό ζήτημα. Άρα, ρωτήθηκε για αυτό το λόγο. Είναι η εκτίμησή μας, ότι αποπέμφθηκε στην ουσία, παραιτήθηκε -chic λέξη- ο κ. Λεζερί.

 Δεύτερο, κάθε φορά η φωνή της «Ελληνικής Λύσης» εδώ μέσα είναι η φωνή του υπερσυντηρητικού ακροατηρίου στο οποίο απευθύνεσαι. Δεν απευθύνεσαι σε ένα δημοκρατικό προοδευτικό ακροατήριο, αλλά σε αυτούς που προσπαθεί να εκφράσει και η Ελληνική Λύση απευθύνεστε. Αυτό είναι το μεγάλο πρόβλημα.

 Και εμείς λέμε, ότι εδώ επισημαίνουν ότι στην Ελλάδα, κατηγορείται συνέχεια ότι κάνει push back και εσείς κατηγορείτε την Αντιπολίτευση ότι αυτά τα λέει ο Ερντογάν και την άλλη μέρα βλέπουμε στις τηλεοράσεις ή στο διαδίκτυο πραγματικά push back. Αλλά το ζήτημα είναι η εντολή. Kαι βεβαίως θα με ρωτήσετε, όταν εργαλειοποιήσει o Ερντογάν το μεταναστευτικό τι θα κάνει; Εδώ χρειάζεται το βάρος της Ευρωπαϊκής Ένωσης. Εδώ χρειάζονται κρίσιμες προτάσεις. Εδώ χρειάζεται συμφωνία ώστε η FRONTEX να επιχειρεί και από την άλλη μεριά των συνόρων, τα σύνορα της Τουρκίας. Εδώ χρειάζεται μια «buffer zone» και μια διαδικασία αίτηση για διεθνή προστασία, δηλαδή άσυλό ή προστασία από την Ευρώπη ή από τον ΟΗΕ.

Και ξέρετε γιατί σας κατηγορώ; Άλλα μέτρα και σταθμά για τους Σύριους, τους Αφγανούς, τους Αφρικανούς, άλλα μέτρα και σταθμά για τους Ουκρανούς. Καλά κάνετε βεβαίως και υποδέχεστε τους Ουκρανούς και βρίσκουν οι άνθρωποι μια ασφάλεια. Αλλά είναι το δέρμα του χρώματος; Δηλαδή, υποκρύπτεται και κάποιου είδους ρατσισμός σε σχέση με τους πρόσφυγες και τους μετανάστες; Υπάρχουν οι καλοί πρόσφυγες και μετανάστες και οι μη πρόσφυγες με βάση το χρώμα, του τόπου προέλευσης, της θρησκείας και τα λοιπά; Δεν νομίζω. Κι εσείς έχετε μια ιστορία και είμαι σίγουρος ότι θα πείτε, όχι βέβαια.

Εμείς, νομίζω ότι, πρέπει, τώρα, περισσότερο να πιέσουμε, και κλείνω, ώστε να υπάρξει ένα ανεξάρτητο παρατηρητήριο σε σχέση με το προσφυγικό - μεταναστευτικό που σας πρότεινε και η Ευρώπη, η «ΕΣΤΙΑ» να επιστρέψει στους δήμους και να μην δίνεται το πρόγραμμα «ΕΣΤΙΑ» μόνο σε ΜΚΟ και να σταματήσουμε να απαρνιόμαστε υποχρεώσεις που προκύπτουν από το διεθνές δίκαιο, συντηρώντας τη σχέση της ελληνικής κυβέρνησης με τις συντηρητικές κυβερνήσεις, αλλά και τα συντηρητικά κόμματα.

Νομίζω εδώ είναι η λύση. Εδώ είναι η λύση και πραγματικά πολλά έχουν να ειπωθούν για τη μη λύση που προσφέρει η πολιτική της Νέας Δημοκρατίας.

 **ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει, η κυρία Πούλου, η οποία θα τοποθετηθεί μέσω WebEx.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κυρίες και κύριοι συνάδελφοι, επί της αρχής, η κωδικοποίηση της νομοθεσίας αποτελεί ενίοτε μια απαραίτητη πρακτική ώστε να καθίσταται η νομοθεσία ένα συνεκτικό σύνολο διατάξεων, κατανοητό και άμεσα προσβάσιμο στους δικαστικούς λειτουργούς, τα στελέχη της δημόσιας διοίκησης, αλλά και στους πολίτες και τους υπόλοιπους ενδιαφερόμενους, αλλοδαπούς και λοιπά.

Ωστόσο, ο συγκεκριμένος Κώδικας, για την υποδοχή και τη διεθνή προστασία πολιτών τρίτων χωρών όπου συγκεντρώνονται τα διάσπαρτα νομοθετήματα της κυβέρνησης Μητσοτάκη, περιλαμβάνει αρκετές αστοχίες, ασάφειες, επαναλήψεις, αλλά και προσθήκες για τις οποίες αναφέρθηκαν προηγούμενα και άλλοι συνάδελφοι.

Μάλιστα, ο χρόνος που επιλέγεται για την κωδικοποίηση είναι άκαιρος, αφού η Ευρωπαϊκή Ένωση, το ξέρουμε όλοι, γνωρίζουν ότι συζητά το νέο πλαίσιο μετανάστευσης και προαναγγέλλεται κιόλας την πιθανή αλλαγή του.

Είναι αμφίβολο μάλιστα, αν είναι πραγματικότητα, αφού όπως είπαμε δεν κωδικοποιεί μόνο υφιστάμενη νομοθεσία, αλλά περιλαμβάνει πολλές νέες διατάξεις και ως εκ τούτου θα έπρεπε να τύχει διαφορετικής επεξεργασίας.

Ωστόσο, εσείς επιλέξατε αυτή τη μορφή, η κυβέρνηση επέλεξε αυτή τη μορφή, όχι φυσικά για λόγους καλής νομοθέτησης και δήθεν επιτελικότητας, αλλά για να περάσει πακέτο όλες τις αλλαγές που θέλει να κάνει άμεσα και αβασάνιστα και για να στήσει ακόμα ένα επικοινωνιακό μήνυμα περί δήθεν νοικοκυρέματος.

Το κρίσιμο όμως ζήτημα είναι, ότι ο Κώδικας εντάσσεται μέσα στο ευρύτερο πλαίσιο της πολιτικής της Νέας Δημοκρατίας για το προσφυγικό που ακυρώνει αυτόματα και την ουσία του.

Μετά από τρία χρόνια γεμάτα από ιδεοληπτική ρητορική για την Ελλάδα, δήθεν φρούριο και ασπίδα της Ευρώπης γεμάτα από θεσμικές παλινωδίες, υποκριτικές και προσχηματικές πολιτικές, στοχοποίηση των προσφύγων και διεθνή διασυρμό της χώρας με καταγγελίες για παράνομες επαναπροωθήσεις, έρχεστε, τώρα, η κυβέρνηση για να μας πείτε, τι;

Συστηματικά όμως, κυρία Υπουργέ, χρησιμοποιείτε τη συζήτηση για το προσφυγικό για να δείξετε την αντίθεσή σας στο, πώς ο ΣΥΡΙΖΑ το διαχειρίστηκε. Τουλάχιστον, τότε, ο ΣΥΡΙΖΑ κατάφερε να προστατεύσει τους βασανισμένους αυτούς ανθρώπους που έρχονταν στις ακτές μας και να τους βοηθήσει να φτάσουν στους προορισμούς τους, στην Βόρεια και Δυτική Ευρώπη, αλλά και την ελληνική κοινωνία να κρατήσει όρθια και την εθνική κυριαρχία να προστατεύσει.

 Και όλα αυτά χωρίς παραβιάσεις του διεθνούς δικαίου, χωρίς να γίνει η χώρα μας στόχος πρωτοφανούς κριτικής από τη διεθνή κοινότητα, όπως τώρα. Πλέον βαδίζουμε στις εκλογές και θέλετε πάλι να χαϊδέψετε τα αυτιά στο δεξιό ακροατήριο και να ξαναφέρετε στον δημόσιο διάλογο το προσφυγικό, αλλά το ενδιαφέρον σας είναι υποκριτικό και η κοινωνία το γνωρίζει.

Το μόνο που σας ενδιαφέρει είναι να εργαλοποιήσετε και πάλι το προσφυγικό για να μαζέψετε και ξενοφοβικές ψήφους που πλέον πολλά κόμματα στα δεξιά σας την διεκδικούν. Γιατί πώς να σας πιστέψουμε ότι θέλετε να νοικοκυρέψετε δήθεν το θεσμικό πλαίσιο, όταν εσείς πρώτα διαλύσατε το Υπουργείο το 2019 και μετά άρον άρον τρέξατε να το ξαναστήσετε όταν καταλάβατε ότι ήταν λάθος σας.

 Όταν ασκείτε πολιτική μόνο με απευθείας αναθέσεις. Όταν έχετε αντικαταστήσει την δημόσια διοίκηση με γαλάζιους μετακλητούς που διοικούν το Υπουργείο, όταν κάνετε αναθέσεις εκατομμυρίων σε εταιρίες συμβούλων. Όταν υπονομεύεται το πρόγραμμα «ΕΣΤΙΑ» και μετά του βάζετε λουκέτο, θέλοντας να γεμίσετε τις αποθήκες ψυχών στα νησιά, στα πανάκριβα αυτά κλειστά κέντρα που έχετε δημιουργήσει. Όταν φέρνετε μια εντελώς προσχηματική κυρία Υπουργέ και προβληματική στρατηγική ένταξης, με μόνο σκοπό τις εκταμιεύσεις από το Ταμείο Ανάκαμψης, ώστε να απογειωθούν οι απευθείας αναθέσεις σε ημετέρους.

Επομένως, επί της ουσίας, ο κώδικας αυτός θεσμοποιεί και νέες διατάξεις και τις κωδικοποιεί πλέον, διατηρώντας ένα καθεστώς παρεκκλίσεων από την αρχή της εξατομικευμένης εξέτασης των αιτήσεων διεθνούς προστασίας. Νοθεύοντας δηλαδή, το πνεύμα των σχετικών ευρωπαϊκών οδηγιών και αφήνει περιθώριο για παραβιάσεις του διεθνούς δικαίου. Γι’ αυτό πολλές από αυτές τις διατάξεις της έχουμε καταψηφίσει κατά τη θεσμοθέτηση τους. Αντί να ασχοληθείτε με τα σοβαρά θέματα της πολιτικής, της πολιτικής σας που μας εκθέτει διεθνώς, φέρνετε μια κωδικοποίηση για να συμπεριλάβετε νέες διατάξεις, όπως για την προστασία των ανηλίκων και να τις περνάτε από το παράθυρο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα δώσουμε στη συνέχεια το λόγο στην Υφυπουργό Μετανάστευσης και Ασύλου, κυρία Σοφία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Σε θέματα τα οποία έχετε θέσει, προφανώς να ξέρετε, ότι αύριο θα είναι εδώ ο Υπουργός και θα δοθεί η ευκαιρία να δώσει και εκείνος τις δικές του απαντήσεις.

Αυτό που θέλω να πω, είναι ότι αυτή ειδικά τη στιγμή η κωδικοποίηση είναι πολύ σημαντική, γιατί ο κόσμος μας αλλάζει με αλματώδης ρυθμούς και μαζί αλλάζουν και τα μέτωπα του προσφυγικού - μεταναστευτικού. Είναι καλό να τα έχουμε συγκεντρωμένα σε έναν Κώδικα όλα όσα ισχύουν, για να μπορούμε να αντιμετωπίσουμε νομοθετικά τις νέες προκλήσεις, γιατί θα υπάρξουν και υπάρχουν νέες προκλήσεις. Δεν είναι μόνο η προσφυγική κρίση από την Ουκρανία. Μιλάμε πάρα πολύ συχνά όλοι μας για την επισιτιστική κρίση, για τα προβλήματα στο Σαχέλ, για την κλιματική κρίση. Σίγουρα, ούτε ο πρώτος και τελευταίος νόμος κώδικας είναι και σίγουρα θα χρειαστούν και άλλα. Άλλωστε έτσι κι αλλιώς, να πω ότι για το θέμα της επιτροπείας, θα έρθει ο νόμος της επιτροπείας άμεσα στη Βουλή.

 Εμείς έχουμε ζητήσει να προηγηθεί έτσι κι αλλιώς, αλλά προφανώς υπάρχει και η διαδικασία της Βουλής. Και προφανώς, δεν έχουμε τελειώσει με το μεταναστευτικό και το προσφυγικό, το οποίο προφανώς δεν πρόκειται να λυθεί και μου κάνει εντύπωση πως όλοι νομίζουν ότι έχουν τη λύση στο τσεπάκι τους. Και άκουσα αρκετές από αυτές τις λύσεις τώρα.

Εμείς αυτό που λέμε είναι ότι με τη φύλαξη των συνόρων έχει μειωθεί η πίεση και η ένταση. Και αυτό επίσης το οποίο λέμε είναι ότι εμείς τελικά άσχετα από το τι κάνει ο Ερντογάν, ασχέτως με το τι κάνουν οι ευρωπαίοι, άσχετα από το πώς πορεύεται ο κόσμος πάνω σε αυτό και τι κάνουν οι Αμερικανοί με το Μεξικό, εμείς έχουμε υποχρέωση ως κυβέρνηση τη χώρα μας να προφυλάξουμε. Άρα, εμείς παίρνουμε μέτρα για να προφυλαχθεί η χώρα μας.

Και είναι προφανές, ότι το ζήτημα αυτό - έτσι κι αλλιώς το ‘χω πει - έχει δύο πλευρές που κατά τη γνώμη μας δεν είναι αλληλοσυγκρουόμενες, είναι αλληλοσυμπληρούμενες. Δηλαδή, τι λέμε; Φύλαξη συνόρων που είναι θέμα εθνικής ασφάλειας, είναι θέμα παραβίασης της κυριαρχίας και συγχρόνως παροχή βοήθειας σε όσους βρίσκονται στη χώρα και δικαιούνται να βρίσκονται στη χώρα.

Ακούω, πολλές φορές, συναδέλφους να λένε - το είπε σήμερα και ο συνάδελφος από το ΣΥ.ΡΙΖ.Α. - ότι τα σύνορα φυλάσσονταν πάντα. Είναι προφανές, ότι έχουμε διαφορετική αντίληψη για το πώς φυλάσσονται τα σύνορα. Γιατί αν το 2015 μπήκαν πάνω από 1.000.000 άνθρωποι, προφανώς, δεν φυλάσσονταν, κύριε συνάδελφε.

 Άκουσα και τον κ. Βίτσα να λέει, πόσοι πέρασαν από τον Έβρο το 2013. Δεν συγκρίνονται οι αριθμοί. Ούτε έχω, βέβαια, τέτοιο αριθμό. Αυτό που ξέρω εγώ, είναι ότι το καλοκαίρι του 2013 η χώρα είχε λιγότερα από 400 αιτήματα ασύλου, ενώ ο πόλεμος στη Συρία είχε αρχίσει το 2011 και οι μεγαλύτερες μάχες, σφαγές, πολιορκίες, έγιναν το 2012 - 2013 και μέχρι τον Ιούνιο του 2014. Το 2014, αμέσως μετά το φθινόπωρο, η συμμαχική δράση, ουσιαστικά, εξουδετέρωσε τον ISIS. Η αποκλιμάκωση του προβλήματος στη Συρία άρχισε από το φθινόπωρο του 2014 και ξαφνικά, έρχεστε και μας λέτε, ότι το 2015 υπήρξε κάποια μεγάλη κρίση και λόγω αυτής της κρίσης ήρθαν αυτοί οι άνθρωποι, οι οποίοι δεν ήρθαν από τη Συρία, ήρθαν από την Τουρκία. Άρα, λοιπόν, δεν άλλαξε κάτι το 2015. Το μόνο που άλλαξε είναι, ότι κέρδισε τις εκλογές ο ΣΥ.ΡΙΖ.Α..

Γνωρίζετε ότι τα ξέρω πολύ καλά τα διεθνή θέματα και σας λέω ότι, από τον Ιούνιο και μετά, η Συρία είχε μπει σε ύφεση. Και τώρα είναι ένας πόλεμος που σέρνεται- 11ος χρόνος- ντροπιαστικός πόλεμος, αλλά σε ύφεση. Δεν μπορείτε να μεταφέρετε γεγονότα που έγιναν το 2012 και το 2013, όπως η πολιορκία της Χομς, το Κομπάνι που έγινε το φθινόπωρο του 2014 και να λέτε ότι οι αποκεφαλισμοί γίνονταν το 2012 και το 2013- αυτά σε απευθείας μετάδοση – άντε τους πρώτους μήνες του 2014. Μετά μπήκαν οι συμμαχικοί βομβαρδισμοί και ο ISIS βρίσκεται σε καταστολή. Το λένε όλοι. Και ξαφνικά, είδαμε εδώ πάνω από 1.000.000 ανθρώπους. Λοιπόν, κοιτάξτε να δείτε. Αυτό το πράγμα πρέπει να τελειώσει. Δεν φυλάσσονται σύνορα, εάν μπουν μέσα 1.000.000 άνθρωποι. Και δεν είναι κυριαρχία, κυρίες και κύριοι συνάδελφοι, αυτό. Είναι κάτι άλλο.

Άρα, δεν είναι το θέμα αν δεχόμαστε τον ρόλο της ασπίδας της Ευρώπης. Εμείς τη χώρα μας υπερασπιζόμαστε, που έχει συγκεκριμένη φέρουσα ικανότητα. Η Ελλάδα δεν μπορεί να φιλοξενήσει άπειρο αριθμό προσφύγων, ούτε μπορεί να γίνει, όμως, και κέντρο διερχομένων. Εμείς έχουμε κυριαρχία. Δεν μπορεί να λέμε «ελάτε και θα σας διαχειριστούμε και από εδώ θα φεύγετε και εσείς θα πηγαίνετε στην Αυστρία και εσείς θα πηγαίνετε στη Γερμανία». Τι είμαστε εμείς; Δεν καταλαβαίνω πώς θα το κάνουμε; Γιατί άκουσα, λέει, ότι από δω θα γίνει ένας καταμερισμός. Δηλαδή, τι θα γίνει; Θα ανοίξουμε την πόρτα, θα έρχονται οι άνθρωποι και θα τους ρωτάμε που θέλουν να πάνε; Δεν γίνονται αυτά τα πράγματα.

Όσον αφορά, κύριοι συνάδελφοι, σε αυτό που λέτε, ότι τον καταμερισμό θα τον κάνει η Ευρώπη, ακούστε. Προς το παρόν, δέχομαι πίεση εγώ, η Ελλάδα, στα σύνορά μου. Η απάντηση δεν είναι να κάνει η Ευρώπη καταμερισμό. Η απάντηση είναι, φυλάω τα σύνορά μου. Η Ευρώπη θα κάνει, αν μπορεί, αν δεν μπορεί, αν θέλει, αν δεν θέλει. Έχω κι εγώ ζητήματα με την Ευρώπη. Γιατί η Ευρώπη αυτή τη στιγμή -και το ξαναλέω για άλλη μια φορά δημόσια - είναι η πρώτη φορά στην ιστορία που δεν έχει εκταμιεύσει καθόλου τα κονδύλια του Ευρωπαϊκού Κοινωνικού Ταμείου. Έχει λήξει η χρηματοδοτική περίοδος 2014 -2020. Είμαστε στο 2022 και ακόμη το συζητάει και πάει και φέρνει χαρτιά. Έχω κι εγώ θέματα. Αλλά δεν μπορώ, μέχρι να αποφασίσει η Ευρώπη, να μη δω τι θα κάνω εδώ. Έχουμε δυνατότητα εμείς να έχουμε εδώ 1.000.000, 2.000.0000, 3.000.000 ανθρώπους ακόμη; Πόσα εκατομμύρια ανθρώπους έχουμε δυνατότητα να έχουμε; Δεν έχουμε.

Ακούστε, κυρία Απατζίδη. Θα σας πω κάτι. Υπάρχουν διάφορες περιοχές στην Ελλάδα. Ας πάρω για παράδειγμα ένα νησί. Η Αίγινα, ας πούμε, πόσους χωράει; Να μας πει ο Αρχηγός σας. Μπορεί; Δεν γίνεται αυτό. Μην μας παριστάνετε τους ανθρωπιστές με έξοδα των άλλων.

Λοιπόν, εδώ υπάρχει ένα συγκεκριμένο θέμα. Φυλάμε τα σύνορά μας και όσοι δικαιούνται παίρνουν άσυλο. Και ξεκαθαρίζω, ότι όσοι παίρνουν άσυλο, σύμφωνα με τη Συνθήκη της Γενεύης, δικαιούνται - το λέει ξεκάθαρα – ό, τι και οι υπήκοοι της χώρας.

Άρα, έχουν και ασφάλιση, έχουν και όλα τα επιδόματα και τα έχουν όλα προφανώς, γιατί η Ελλάδα οφείλει να εφαρμόζει Συνθήκες, γιατί για την Ελλάδα οι Συνθήκες είναι υπαρξιακό ζήτημα. Η Ελλάδα δεν μπορεί να βγει μια μέρα και να πει δεν εφαρμόζω αυτή την άλλη την Συνθήκη, ούτε πρέπει, ούτε είναι δίκαιο, ούτε είναι νόμιμο, ούτε είναι ηθικό, ούτε εξυπηρετεί τα εθνικά μας συμφέροντα.

Λοιπόν, τώρα, θέλω να πω δυο τρία πράγματα και να απαντήσω στους συναδέλφους, θέλω να πω για το θέμα της ένταξης. Κοιτάξτε, εγώ την ένταξη την έχω δει κάπως διαφορετικά, δεν την έχω δει μουσικές για τα παιδιά και ζωγραφικές για τις γυναίκες, την έχω δει πραγματική ένταξη. Και πραγματική ένταξη για να γίνει, πρέπει οι άνθρωποι να ενταχθούν με τρόπο που θα εργαστούν και θα ζήσουν στη χώρα. Και λέμε και ξαναλέμε πάρα πολλές φορές, ότι υπάρχουν τομείς της ελληνικής οικονομίας που ζητάνε εργαζόμενους και γι’ αυτό βλέπουμε και άλλες χώρες να διευκολύνουν τη νομοθεσία τους, άρα, λοιπόν, χρειάζεται κάτι παραπάνω.

Εγώ, δεν δέχομαι, κύριε Ψυχογιέ, σας το έχω ξαναπεί, μέχρι το 2018 να έχουν ξοδευτεί στη χώρα 600 εκατομμύρια ευρώ και να μη μιλάει κανείς ελληνικά. Δεν πρόκειται να πιάσει κανείς δουλειά χωρίς να ξέρει ελληνικά. Άρα, λοιπόν, έχουν δικαίωμα εργασίας, μάλιστα οι πρόσφυγες έχουν κάθε δικαίωμα και έχουν δικαίωμα και για έξι μήνες και οι άλλοι. Και αν έχετε προτείνει κάτι άλλο, εγώ ευχαρίστως να το ακούσω, γιατί είμαι υπέρ της εργασίας, ευχαρίστως να το ακούσω και νομίζω, ότι φαίνεται και από το τρόπο με τον οποίο λειτούργησα πάνω σε αυτά τα θέματα. Εγώ, θέλω να αποφασίσουν τα ασυνόδευτα, αν θα πάνε στο πανεπιστήμιο, ή θα μάθουν μια τέχνη, τι θα κάνουν, θέλω να εκπαιδευτούν οι πρόσφυγες και αυτοί που έχουν προσφυγικό προφίλ, γι’ αυτό τους έχω εντάξη και αυτούς, γιατί είναι πολλοί που έχουν προσφυγικό προφίλ πριν τελειώσει η διαδικασία του ασύλου και να διαλέξουν πού μπορούν να εργαστούν, έχουμε μεγάλο πρόβλημα στον αγροτικό τομέα, έχουμε μεγάλο πρόβλημα στον τουριστικό τομέα, έχουμε μεγάλο πρόβλημα στον κατασκευαστικό τομέα και σίγουρα υπάρχουν αυτές οι δυνατότητες, αλλά με ευνομία, με ευταξία, όχι με τη δημιουργία γκέτο, όχι με τη δημιουργία ριζοσπαστικοποίησης, όχι με εγκληματικότητα, με ένταξη κανονική.

Δεν μπορώ εγώ, δεν ανέχομαι, να έχω φτάσει σε αυτό το πόστο που ήρθα και να διαπιστώνω, ότι δεν ξέρει κανείς ελληνικά. Και τι κάνουν όλοι αυτοί οι άνθρωποι των ΜΚΟ; Τι τους κάνουν; Τίποτα, τους αφήνουν. Δεν είναι έτσι. Γιατί; Γιατί λέτε, ας πούμε, για την ιθαγένεια. Ναι, σε όλη την Ευρώπη υπάρχει διαδικασία. Σου λέει, πρέπει να ξέρεις τη γλώσσα και πρέπει να έχεις εργασία, για να μπορείς να ζεις τον εαυτό σου και την οικογένειά σου. Άμα δεν μπορείς να ζεις τον εαυτό σου και την οικογένεια, θα πας σε άλλα επίπεδα. Δεν γίνεται αυτό. Άρα, τι θέλουμε; Εμείς θέλουμε να προσφέρουμε αυτό, όχι την γκετοποίηση, όχι να είναι κάπου και να μην κάνουν τίποτα σωστά. Είναι πάρα πολύ εύκολο να λέτε απ’ έξω πολλά, ο ελληνικός λαός ακούει τι λέτε και προφανώς δεν θα σας δώσει αυτή την ευκαιρία. Γιατί άμα σας αφήσει θα φέρετε τρία εκατομμύρια κόσμου εδώ.

Λοιπόν, ακούστε τώρα, η επιτροπεία, θέλω να πω, ότι έχει γίνει η μεταφορά της αρμοδιότητας ήδη, θα έρθει το νομοσχέδιο και υπήρχαν θέματα τα οποία έπρεπε να λυθούν για να μεταφερθεί από το ένα Υπουργείο στο άλλο, γιατί δεν μπορούμε εμείς, ήμασταν κάπως κατακερματισμένοι, δηλαδή, είχαμε τα ασυνόδευτα, αλλά και δεν τα είχαμε. Θα έρθει, λοιπόν, τώρα το νομοσχέδιο στην επιτροπή και θα έχουμε την ευκαιρία να τα πούμε ξανά, γιατί όπως ξέρετε, είναι στο χαρτοφυλάκιό μου.

Τώρα, για τους Ουκρανούς, πράγματι, είναι πολύ λίγοι εκείνοι που μένουν σε δομές, έχουν επιλέξει διαφορετικό τρόπο για τη προσωρινή παραμονή τους όπως τον βλέπουν στη χώρα μας. Έχουμε πει ξανά, ότι είναι γυναίκες και παιδιά κυρίως, έχουμε την ευθύνη, την εποπτεία, προσπαθούμε να κάνουμε πράγματα, για να μπορούμε να διευκολύνουμε θέματα εκπαίδευσης, θέματα νοσοκομειακής περίθαλψης, εν πάση περιπτώσει, έχουμε μπει σε μια ευθεία γραμμή πάνω σε αυτό.

Επίσης, είπε ο κύριος Μυλωνάκης για τα εθνικά κονδύλια, μα, ο φράχτης από εθνικά κονδύλια γίνεται, η Ευρωπαϊκή Ένωση δεν έχει δεχθεί ποτέ να δώσει χρήματα για το φράχτη και επειδή έχει τεθεί και από πολλούς το θέμα της παραίτησης του επικεφαλής του FRONTEX, του κ. Λεγκέρι, από ότι έχουν πει επισήμως διότι πρόσβαση σε αυτή καθαυτή την έκθεση πραγματικά δεν έχει κανείς, διότι ξέρετε πως λειτουργεί ο OLAF, από ότι έχουν πει επισήμως παραβίασε τις εσωτερικές διαδικασίες της Ευρωπαϊκής Ένωσης. Προφανώς, σύντομα θα έχουμε κάποια ενημέρωση επάνω σε αυτό αλλά δεν μπορεί να ακούω ότι θα γεμίσουμε το Αιγαίο και τον Έβρο με πτώματα. Δηλαδή, έχει γίνει κάτι τέτοιο, έχουμε κάτι τέτοιο;

Κύριε Ψυχογιέ, να σας πω κάτι, και εσείς με εκείνο το χάος μπορούσε να σωθεί, δηλαδή, αν βγουν πενήντα βάρκες μπορούμε να σώσουμε; Σίγουρα δεν μπορούμε και θυμάστε ότι την περίοδο εκείνη είχαν χαθεί και παιδιά και πολλά ναυάγια αλλά εμείς δεν σηκωθήκαμε να βρίζουμε, γιατί; Εγώ μάλλον είχαν διαμαρτυρηθεί τότε και είχα πει ότι έχουν χαθεί 300 άνθρωποι με όλο αυτό το χάος, αλλά γιατί; Γιατί πράγματι στο χάος δεν μπορείς να σώσεις, όταν γίνεται χάος πάντοτε θα έχεις απώλειες. Για αυτό πρέπει να φροντίζουμε να είναι τακτοποιημένα τα πράγματα στα σύνορά μας και γιατί πρέπει να προσέχουμε την εθνική μας κυριαρχία. Δεν μπορεί να λέτε θα γεμίσουμε πτώματα αφού δεν υπάρχουν.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Ποινικοποιήσατε τη διάσωση.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όχι, δεν ποινικοποιήσαμε τη διάσωση, θα σας πω τι έγινε και πιστεύω ότι από εκεί ξεκινάει και όλη η προπαγάνδα, από εκεί ξεκινάει η όλη συζήτηση με τα push backs. Τι έγινε; Μέχρι να ψηφισθεί ο νόμος που δεν επέτρεπε στις ΜΚΟ να λειτουργούν κατά το δοκούν, γιατί όταν είναι οι ΜΚΟ στη θάλασσα και βλέπουν κάτι, πηγαίνουν, κάνουν ότι κάνουν και λένε ότι είναι διάσωση. Λοιπόν, τώρα υπάρχει ένας νόμος που λέει ότι πρέπει να ειδοποιήσουν το Λιμενικό και ότι κάνουν, γιατί προφανώς διάσωση μπορεί να κάνει οποιοσδήποτε περνάει όταν υπάρχει ναυάγιο, ό τι κάνουν θα γίνεται υπό τον έλεγχο του Λιμενικού. Προσωπική μου άποψη είναι ότι αυτό ενόχλησε πάρα πολύ. Θέλανε να λειτουργούν ασύδοτα στο Αιγαίο και προφανώς, πηγαίνουν και λένε διάφορα πράγματα, γιατί και εσείς κ. Ψυχογιέ είπατε ότι κατρακυλήσαμε στην λίστα της ελευθερίας του Τύπου. Αυτό δεν υπάρχει. Πρέπει να απολογηθούν, εγώ είμαι δημοσιογράφος, οι Δημοσιογράφοι Χωρίς Σύνορα.

 Πώς γίνεται όλες οι χούντες να είναι μπροστά; Πρέπει να μας εξηγήσουν με έναν τρόπο πώς είναι μπροστά, για παράδειγμα, η χούντα της Μπουρκίνα Φάσο; Θα σας πω γιατί; Γιατί οι Δημοσιογράφοι Χωρίς Σύνορα δεν μπαίνουν στην ουσία, πάνε και τους καταγγέλλει ο καθένας ότι θέλει. Στη χούντα όμως δεν καταγγέλλει κανένας. Είναι δυνατόν το Μπουτάν, όπου έχουμε εξαφάνιση δημοσιογράφων να είναι στη λίστα στο νούμερο 33; Χώρες όπου έχουν επιβληθεί δικτατορίες να λένε ότι είναι υψηλά; Αυτό πραγματικά ζητάω και εγώ από τους Δημοσιογράφους Χωρίς Σύνορα, που τους θεωρώ σοβαρή οργάνωση και πρέπει να αναθεωρήσουν τον τρόπο που το κάνουν. Δεν μπορούν να μου λένε τώρα ότι η Τυνησία είναι ψηλά, δεν μπορούν να μου λένε για το Μπουτάν, για την Μπουρκίνα Φάσο, για τη Γουινέα Μπισάου, για χώρες που ξέρουμε τι συμβαίνει και αυτές έχουν ελευθερία του Τύπου, επειδή όλοι οι δημοσιογράφοι είναι μαντρωμένοι και στη φυλακή; Δεν δέχομαι χώρα που έχει δικτατορία να είναι πάνω από οποιαδήποτε ευρωπαϊκή χώρα. Έχουν κάποιο πρόβλημα και το εξηγώ. Εκεί που υπάρχει δικτατορία οι δημοσιογράφοι δεν μπορούν να καταγγείλουν. Είναι απλό αυτό, δεν βρίσκω άλλη λύση.

 Δεν θα ήθελα να πάρω άλλο χρόνο, να ξέρετε απλώς ότι το Ταμείο Ανάκαμψης το περιμένω και εγώ πώς και πώς για να κάνω την ένταξη και δεν θα υπάρχουν απευθείας αναθέσεις. Υπάρχουν συγκεκριμένα προγράμματα τα οποία πιστεύω θα αποβούν πλήρως προς όφελος του συνόλου της ελληνικής κοινωνίας, όσον αφορά και την ίδια την αύξηση του ΑΕΠ και την ανάσχεση του brain drain.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Στο σημείο αυτό κυρίες και κύριοι συνάδελφοι ολοκληρώθηκε η επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση Κώδικα νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Θα περάσουμε τώρα στην ψηφοφορία.

Τον λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας):** Υπερ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Επιφύλαξη.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Επιφύλαξη.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κατά.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κατά.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κατά.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Όπως συνάγεται από τις τοποθετήσεις των Εισηγητών και των Ειδικών Αγορητών, το σχέδιο νόμου γίνεται δεκτό επί της αρχής και επί των άρθρων, κατά πλειοψηφία.

Ερωτάται η Επιτροπή αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Μετανάστευσης και Ασύλου «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών» γίνεται δεκτό, ως έχει, επί της αρχής επί των άρθρων και στο σύνολό του κατά πλειοψηφία.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 14:15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΝΝΑ-ΜΑΝΗ ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**